Diari Oficial de la Generalitat Valenciana


Sumari del DOGV 9078, del 07-05-2021 (2021/4836)

ORDRE 4/2021, de 4 de maig, de la Conselleria d'Hisenda i Model Econòmic, per la qual es desenvolupa el Reglament orgànic i funcional de la Conselleria d'Hisenda i Model Econòmic.
-----------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2021/05/04/4/dof/vci/html**

### Dades del document

Número de DOGV
:   9078

Data del DOGV
:   07-05-2021

Secció del DOGV
:   I. DISPOSICIONS GENERALS

Número del document
:   2021/4836


Data del document
:   04-05-2021

Organisme emissor
:   Conselleria d'Hisenda i Model Econòmic

Tipus de document
:   Ordre

Anàlisi jurídica

 Descriptors 

:   * Conselleria d'Hisenda i Model Econòmic
    * reglament intern
    * administració regional
    * legislació

ORDRE 4/2021, de 4 de maig, de la Conselleria d'Hisenda i Model Econòmic, per la qual es desenvolupa el Reglament orgànic i funcional de la Conselleria d'Hisenda i Model Econòmic. [2021/4836]  
Índex  
Preàmbul  
Títol I. Disposicions generals  
Article 1. Objecte  
Article 2. Dependència del nivell administratiu dels serveis centrals de la Conselleria d'Hisenda i Model Econòmic  
Article 3. Dependència del nivell administratiu dels serveis territorials de la Conselleria d'Hisenda i Model Econòmic  
Títol II. Serveis centrals de la Conselleria d'Hisenda i Model Econòmic  
Capítol I. Nivell administratiu de la Secretària Autonòmica de Model Econòmic i Finançament  
Secció I. Unitats administratives de la Direcció General de Sector Públic i Patrimoni  
Article 4. Unitats administratives de la Direcció General de Sector Públic i Patrimoni  
Article 5. Subdirecció General del Sector Públic  
Article 6. Subdirecció General de Patrimoni  
Secció II. Unitats administratives de la Direcció General de Model Econòmic, Finançament Autonòmic i Política Financera  
Article 7. Unitats administratives de la Direcció General de Model Econòmic, Finançament Autonòmic i Política Financera  
Article 8. Subdirecció General de Model Econòmic  
Article 9. Subdirecció General de Finançament Autonòmic i Política Financera  
Secció III. Unitats administratives de la Direcció General de Fons Europeus.  
Article 10. Unitats administratives de la Direcció General de Fons Europeus  
Article 11. Subdirecció General de Projectes i Fons Europeus  
Capítol II. Nivell administratiu de la Secretaria Autonòmica d'Hisenda  
Secció I. Unitats administratives de la Subdirecció General de Tresoreria  
Article 12. Subdirecció General de Tresoreria  
Secció II. Unitats administratives de la Direcció General de Pressupostos  
Article 13. Unitats administratives de la Direcció General de Pressupostos  
Article 14. Subdirecció General d'Elaboració, Programació Pressupostària i Relacions Financeres amb les Entitats Locals  
Article 15. Subdirecció General de Costos de Personal i Control Financer del Sector Públic Instrumental  
Article 16. Subdirecció General d'Anàlisi i Avaluació de Polítiques de Despesa  
Secció III. Unitats administratives de la Direcció General de Tributs i Joc  
Article 17. Unitats administratives de la Direcció General de Tributs i Joc  
Article 18. Subdirecció General de Tributs  
Article 19. Subdirecció General de Joc  
Secció IV. Unitats administratives de la Direcció General de Tecnologies de l'Administració i les Telecomunicacions  
Article 20. Unitats administratives de la Direcció General de Tecnologies de l'Administració i les Telecomunicacions  
Article 21. Subdirecció General de Coordinació i Gestió de les TIC  
  
Article 22. Subdirecció General de Sistemes i Gestió del Lloc de Treball  
Article 23. Subdirecció General de Modernització  
Article 24. Subdirecció General de Telecomunicacions  
Article 25. Subdirecció General d'Informàtica Departamental  
Article 26. Subdirecció General d'Informàtica per a Justícia i Hisenda  
Article 27. Subdirecció General d'Informàtica per a Educació i Innovació  
Article 28. Subdirecció General de Ciberseguretat  
Capítol III. Nivell administratiu de la Intervenció General i de la Direcció General de la Intervenció  
Article 29. Unitats Administratives de la Intervenció General i de la Direcció  
Capítol IV. Nivell administratiu del Jurat Economicoadministratiu  
Article 30. Nivell administratiu del Jurat Economicoadministratiu  
Capítol V. Nivell administratiu de la Sotssecretaria  
Article 31. Unitats Administratives de la Sotssecretaria  
Article 32. Secretaria General Administrativa  
Article 33. Subdirecció del Gabinet Tècnic  
Article 34. Subdirecció General de la Junta Superior de Contractació Administrativa de la Generalitat Valenciana  
Article 35. Subdirecció General de la Central de Compres de la Generalitat Valenciana  
Títol III. Serveis territorials de la Conselleria d'Hisenda i Model Econòmic  
Article 36. Organització territorial de la Conselleria  
Article 37. Serveis territorials  
Article 38. Direccions territorials  
Article 39. Secretaries territorials  
Article 40. Règim de substitucions en les Direccions Territorials  
  
Disposicions addicionals  
Disposició addicional primera. Atribució de funcions de l'extint Servei de Joc o de la secretaria de l'extinta Comissió Tècnica de Joc  
  
Disposició addicional segona. Atribució de funcions del Servei Central de Contractació a la Subdirecció General de la Junta Superior de Contractació Administrativa de la Generalitat Valenciana  
Disposició derogatòria única  
Disposicions finals  
Primera. Desplegament reglamentari  
Segona. Entrada en vigor  
  
  
PREÀMBUL  
  
El Decret 5/2019, de 16 de juny, del President de la Generalitat, determina les conselleries en què s'organitza l'Administració de la Generalitat, entre les quals hi ha la Conselleria d'Hisenda i Model Econòmic, amb competències en matèria d'hisenda, model econòmic i finançament, sector públic empresarial i fundacional de la Generalitat i consorcis no sanitaris adscrits a la Generalitat, patrimoni, projectes i fons europeus, i tecnologies de la informació i la comunicació de l'Administració.  
Per altra banda, el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, modificat mitjançant els decrets del Consell 168/2020, de 30 d'octubre, i 184/2020, de 13 de novembre, ordena en el títol IV l'estructura i les competències dels òrgans superiors i directius de la Conselleria d'Hisenda i Model Econòmic.  
L'article 56 del referit Decret 105/2019, relatiu a l'organització de la Conselleria d'Hisenda i Model Econòmic, determina que s'aprovarà el reglament orgànic i funcional de la Conselleria mitjançant un decret del Consell, i que posteriorment es desenvoluparà el nivell administratiu a través de l'ordre corresponent.  
Havent-se publicat en el DOGV núm. 8959, de 24 de novembre de 2020, el Decret 171/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic, pertoca desplegar-lo reglamentàriament, a fi de regular el nivell administratiu de la Conselleria d'Hisenda i Model Econòmic, nivell que està constituït per totes les unitats dependents directament dels òrgans superiors i del nivell directiu.  
Per tot això, de conformitat amb el que s'estableix en els articles 28 e, 37, 65 i 72 de la Llei 5/1983, de 30 de desembre, del Consell, i les competències atribuïdes en l'article 4 i en la disposició final primera del Decret 171/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic,  
ORDENE  
  
TÍTOL I  
Disposicions generals  
  
Article 1. Objecte  
1. L'objecte d'aquesta ordre és regular el nivell administratiu de la Conselleria d'Hisenda i Model Econòmic, en desplegament del Decret 171/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic(d'ara endavant Decret 171/2020).  
2. El desenvolupament d'aquest nivell administratiu es du a terme, en aquesta disposició, quant a subdireccions generals i caps de servei.  
  
Article 2. Dependència del nivell administratiu dels serveis centrals de la Conselleria d'Hisenda i Model Econòmic  
El nivell administratiu dels serveis centrals de la Conselleria d'Hisenda i Model Econòmic, de conformitat amb el Decret 171/2020, depèn dels següents òrgans superiors i centres directius:  
  
1. Secretaria Autonòmica de Model Econòmic i Finançament, de la qual depenen:  
a) Direcció General del Sector Públic i Patrimoni  
b) Direcció General de Model Econòmic, Finançament Autonòmic i Política Financera  
c) Direcció General de Fons Europeus  
2. Secretaria Autonòmica d'Hisenda:  
a) Direcció General de Pressupostos  
b) Direcció General de Tributs i Joc  
c) Direcció General de Tecnologies de la Informació i les Comunicacions  
3. Intervenció General:  
Direcció General d'Intervenció  
4. Sotssecretaria  
  
Article 3. Dependència del nivell administratiu dels serveis territorials de la Conselleria d'Hisenda i Model Econòmic  
El nivell administratiu dels serveis territorials de la Conselleria d'Hisenda i Model Econòmic, de conformitat amb el Decret 171/2020, depèn orgànicament de la Sotssecretària i, funcionalment, dels òrgans superiors i els centres directius d'aquesta, en funció de la matèria.  
  
  
  
TÍTOL II  
Serveis centrals de la Conselleria d'Hisenda  
 i Model Econòmic  
  
CAPÍTOL I  
Nivell administratiu de la Secretària Autonòmica de Model Econòmic i Finançament  
  
Secció I  
Unitats administratives de la Direcció General   
de Sector Públic i Patrimoni  
  
Article 4. Unitats administratives de la Direcció General de Sector Públic i Patrimoni  
Per a desenvolupar les seues competències, la Direcció General del Sector Públic i Patrimoni s'estructura en les unitats següents:  
1. Subdirecció General del Sector Públic, de la qual depenen els serveis següents:  
a) Servei de Planificació i Ordenació del Sector Públic.  
b) Servei de Seguiment, Avaluació i Anàlisi Econòmica del Sector Públic.  
c) Servei d'Anàlisi d'Estructures de Llocs de Treball i Gestió d'Informació del Sector Públic.  
2. Subdirecció General de Patrimoni, de la qual depenen els serveis següents:  
a) Servei de Patrimoni Immobiliari.  
b) Servei de Gestió Immobiliària.  
c) Servei de Gestió Econòmica del Patrimoni i del Parc Mòbil.  
  
d) Servei Administrador de la Ciutat Administrativa 9 d'octubre  
e) Servei d'Administració del Complex Logístic i Arxiu de la Generalitat.  
f) Servei d'Herències Abintestats.  
g) Servei d'Optimització i Dinamització del Patrimoni de la Generalitat.  
  
Article 5. Subdirecció General del Sector Públic  
A la Subdirecció General del Sector Públic, respecte de les competències d'anàlisi, planificació, ordenació, seguiment i avaluació del sector públic instrumental de la Generalitat (excepte els seus organismes autònoms i els consorcis sanitaris adscrits), li correspon assessorar i donar suport i assistència tècnica a la persona titular de la Direcció General de Sector Públic i Patrimoni, així com planificar, dirigir, controlar, coordinar i supervisar l'activitat dels serveis sota la seua dependència que s'indiquen a continuació:  
1. Servei de Planificació i Ordenació del Sector Públic, al qual correspon exercir aquestes funcions:  
a) Elaborar propostes normatives sobre ordenació i la reglamentació del sector públic.  
b) Elaborar propostes d'instruccions, directrius i procediments de planificació estratègica i organització que calga implantar en el sector públic.  
c) Analitzar mesures i polítiques desenvolupades per altres administracions públiques entorn del seu sector públic.  
d) Dur a terme la coordinació amb altres nivells de l'Administració de la Generalitat i, si és el cas, amb altres administracions públiques en matèria de normativa, i regulació del sector públic.  
e) Preparar els informes jurídics que siguen preceptius d'acord amb la normativa vigent en matèria de sector públic en l'àmbit de les funcions pròpies del servei.  
f) Qualsevol altra que se li encomane o derivada de la normativa vigent, en relació amb les matèries que li són pròpies.  
2. Servei de Seguiment, Avaluació i Anàlisi Econòmica del Sector Públic, al qual correspon exercir aquestes funcions:  
  
a) Efectuar el seguiment, l'anàlisi i l'avaluació de la situació patrimonial, econòmica, financera i de gestió del sector públic i dels informes dels òrgans responsables del seu control financer.  
b) Elaborar i efectuar el seguiment i l'avaluació de plans, programes, projectes i altres actuacions en matèria de reestructuració i racionalització economicofinancera i patrimonial i de gestió de les entitats del sector públic, i elaborar i supervisar estudis d'impacte sobre l'eficàcia de les mesures d'ordenació i reestructuració.  
  
c) Efectuar el seguiment i l'anàlisi dels plans d'acció, els contractes-programa i instruments similars elaborats per les entitats del sector públic a partir dels límits dels escenaris pressupostaris plurianuals.  
  
d) Dur a terme el seguiment de l'evolució del sector públic en l'inventari d'ens de la comunitat autònoma, sense perjudici de les funcions atribuïdes a la Intervenció General.  
e) Preparar els informes que siguen preceptius d'acord amb la normativa vigent, en l'àmbit de les funcions pròpies del servei.  
f) Preparar els informes d'assessorament per a l'Administració de la Generalitat i dels requeriments d'informació en relació amb les matèries pròpies del servei.  
g) Elaborar propostes i fer el seguiment de normes, instruccions, directrius i procediments, en l'àmbit de les funcions pròpies del servei, així com posar en marxa mesures tendents a la seua coordinació.  
  
h) Qualsevol altra que se li encomane o derivada de la normativa vigent, en relació amb les matèries que li són pròpies.  
3. Servei d'Anàlisi d'Estructures de Llocs de treball i Gestió d'Informació del Sector Públic, al qual correspon exercir aquestes funcions:  
  
a) Recaptar informació referent a les relacions de llocs de treball (RLT), o un instrument similar, elaborades pels ens del sector públic, així com definir procediments i instruccions per a elaborar aquestes relacions de llocs.  
b) Efectuar l'anàlisi i l'estudi, així com elaborar els informes sobre les propostes de relació de llocs de treball i les seues modificacions o un instrument similar, presentades per les entitats obligades a publicar-la.  
  
c) Proposar dur a terme auditories de personal en les entitats en què, per les seues característiques i circumstàncies, siga aconsellable fiscalitzar la gestió de recursos humans, amb l'abast que es determine.  
  
d) Dur a terme el manteniment i la gestió de la informació del sector públic en la pàgina web de la Generalitat, així com l'anàlisi i la publicació de nous continguts amb vista a proporcionar informació de manera clara, concisa i transparent, en col·laboració amb altres nivells de l'Administració de la Generalitat.  
e) Fer el seguiment de la informació remesa pels ens del sector públic en relació amb les instruccions i les sol·licituds que efectue la direcció general.  
f) Qualsevol altra que se li encomane o derivada de la normativa vigent, en relació amb les matèries que li siguen pròpies.  
  
Article 6. Subdirecció General de Patrimoni  
A la Subdirecció General de Patrimoni, respecte de les competències referides al patrimoni de la Generalitat, la seua gestió immobiliària i econòmica, així com el parc mòbil de la Generalitat, li correspon assessorar i donar suport i assistència tècnica a la persona titular de la Direcció General de Sector Públic i Patrimoni, així com planificar, dirigir, controlar, coordinar i supervisar l'activitat dels serveis sota la seua dependència que s'indiquen a continuació:  
1. Servei de Patrimoni Immobiliari, al qual s'assignen les funcions següents:  
a) Tramitar els expedients d'adquisició de béns immobles a títol onerós i gratuït; permuta, alienació, explotació i cessions de béns immobles i drets immobiliaris patrimonials.  
b) Tramitar els expedients d'afectacions i desafectacions, mutacions demanials, adscripcions i desadscripcions, així com les reversions de béns immobles.  
c) Tramitar els expedients de contractació d'arrendament dels immobles que necessite la Generalitat per a complir les seues finalitats i la modificació, la subrogació i la resolució dels contractes corresponents.  
d) Regularitzar registralment els béns immobles de la Generalitat.  
e) Efectuar la coordinació i el seguiment de les actuacions urbanístiques que afecten els immobles patrimonials de la Generalitat adscrits al centre directiu competent en matèria de patrimoni.  
f) Gestionar les actuacions juridicoadministratives que afecten els béns immobles patrimonials de la Generalitat adscrits al centre directiu competent en matèria de patrimoni.  
g) Elaborar els informes preceptius sobre béns immobles quan corresponga emetre'ls a la conselleria competent en matèria de patrimoni, i concretament sobre els convenis relacionats amb el patrimoni immobiliari de la Generalitat i sobre les utilitzacions del domini públic.  
  
h) Emetre els informes d'autoritzacions i concessions de béns immobles previstes en la Llei de patrimoni sobre béns immobles de domini públic, a excepció dels béns corresponents a la Ciutat Administrativa 9 d'octubre (CA90) i al Complex Logístic i Arxiu de l'Administració.  
i) Impulsar la defensa dels béns immobles de la Generalitat, així com la gestió dels immobles patrimonials no adscrits a un altre departament, sense perjudici de les competències que en aquesta matèria poden correspondre a altres departaments o òrgans.  
j) Qualsevol altra que se li encomane en relació amb les matèries que li són pròpies.  
2. Servei de Gestió Immobiliària, al qual s'assignen les funcions següents:  
a) Redactar els projectes i dirigir les obres dels edificis administratius de la Generalitat, o de qualsevol altra àrea que se li encomane. Així com la gestió dels projectes i la direcció, seguiment i control de les obres en la seua fase d'execució, coordinant als equips tècnics responsables, elaboració d'estudis de viabilitat i plans d'actuació d'obres, coordinació i direcció dels equips tècnics en cas de convenis de col·laboració, tot això referit als immobles adscrits a aquesta Conselleria i d'aquelles altres que manquen d'una unitat administrativa equivalent.  
  
b) Fer el seguiment, la recopilació i la sistematització de la normativa de caràcter tècnic en relació amb els projectes i les obres esmentats. Així com elaborar avanços d'instruccions i recomanacions per a la redacció de projectes d'obres i, en el seu cas, d'informes tècnics.  
c) Coordinar i dirigir el manteniment dels immobles patrimonials de la Generalitat.  
d) Prestar assessorament i suport tècnic en matèria de gestió immobiliària a altres òrgans de la Generalitat, així com coordinar i dirigir, si és el cas, actuacions concretes en la matèria.  
e) Emetre els informes tècnics de valoració i de taxació dels béns immobles sobre els quals té competència la Direcció General del Sector Públic i Patrimoni, així com la seua gestió urbanística.  
f) Qualsevol altra que se li encomane en relació amb les matèries que li són pròpies.  
3. Servei de Gestió Econòmica del Patrimoni i del Parc Mòbil, al qual s'assignen les funcions següents:  
a) Fer la gestió econòmica pressupostària del patrimoni de la Generalitat, en coordinació amb els serveis de la Secretària General Administrativa i atenent els criteris de la Intervenció General.  
  
b) Elaborar la proposta d'avantprojecte del pressupost anual dels programes de la Direcció General del Sector Públic i Patrimoni gestionats a través de la Subdirecció General de Patrimoni, així com la gestió econòmica d'aquests, a excepció de la derivada del servei administrador de la CA9O, i del servei d'administració del Complex Logístic i Arxiu de la Generalitat, planificant i controlant les inversions patrimonials de la Generalitat, i fent el seguiment i la rendició dels ingressos d'aquesta naturalesa.  
c) Gestionar i tramitar les actualitzacions de les rendes reportades pels immobles que la Generalitat té en règim d'arrendament.  
d) Fer la gestió centralitzada de l'Impost sobre Béns Immobles de la Generalitat, incloent-hi el control, la comprovació i el pagament.  
  
e) Efectuar el control i la gestió economicopressupostària del parc mòbil del Consell i la seua administració, incloent-hi l'alienació, la cessió, l'assegurament i l'adscripció de tots els vehicles.  
f) Fer la gestió de les peticions de vehicles catalogats del parc mòbil del Consell i la seua administració, així com les funcions assignades pel Decret 106/2000, de 18 de juliol, del Govern Valencià, pel qual es regula el parc mòbil del Govern Valencià i la seua administració, i disposicions de desenvolupament en relació amb l'adquisició, per compra, de vehicles no catalogats del parc mòbil del Consell i la seua administració o la seua adquisició per arrendament, sense perjudici de les que, si és el cas, es determinen en la norma de creació i regulació de la Central de Compres de la Generalitat.  
g) Dur a terme el manteniment dels vehicles del parc mòbil centralitzat del Consell i la seua administració, la programació, l'autorització i la supervisió de les revisions i les intervencions de taller que cal fer en aquests vehicles.  
h) Mantindre i actualitzar l'inventari general de tots els vehicles de la Generalitat.  
i) Coordinar l'inventari de béns mobles, sense perjudici de les competències d'alienació i adquisició corresponents a altres departaments de la Conselleria.  
j) Coordinar l'inventari d'accions i participacions en el capital de societats mercantils i altres títols valor i la gestió de les competències que la Llei de patrimoni de la Generalitat atribueix a la Conselleria competent en matèria de patrimoni en relació amb aquests títols.  
  
k) Fer la gestió econòmica dels ingressos i les despeses extrapressupostaris relatius als expedients d'herències intestades que es tramiten en la Subdirecció General de Patrimoni, així com la formalització en els pressupostos de la liquidació d'aquests expedients.  
l) Qualsevol altra que se li encomane en relació amb les matèries que li són pròpies.  
4. Servei Administrador de la Ciutat Administrativa 9 d'octubre, al qual s'assignen les funcions següents, sense perjudici de les funcions que corresponen a la Secretaria General Administrativa de la Conselleria d'Hisenda i Model Econòmic:  
a) Efectuar la redacció i el seguiment del compliment de la normativa d'organització i funcionament intern.  
b) Analitzar les necessitats, impuls i estudi per a la implantació de nous models de gestió.  
c) Coordinar la gestió, el control i la supervisió dels serveis generals, les dependències i les instal·lacions.  
d) Controlar les operacions, gestió i resolució de les incidències de manteniment d'instal·lacions.  
e) Fer el seguiment d'actuacions de reforma i/o adequació de l'immoble.  
f) Efectuar el control, la supervisió i el seguiment de l'execució del trasllat de personal i mitjans materials a la CA90.  
g) Optimitzar, redistribuir i assignar els espais.  
h) Efectuar la tramitació i la proposta de resolució de les concessions demanials i les autoritzacions d'ocupació emparades en la Llei de patrimoni de la Generalitat en relació amb la CA90.  
i) Coordinar l'elaboració de la proposta de l'avantprojecte de pressupostos que afecten els serveis comuns de la CA90.  
j) Dur a terme els projectes, els objectius i les activitats que se li assignen, així com qualsevol altra que li encomanen els òrgans dels quals depenga orgànicament o funcionalment en relació amb les matèries que li són pròpies.  
5. Servei d'Administració del Complex Logístic i Arxiu Intermedi de la Generalitat, al qual s'assignen les funcions següents, sense perjudici de les competències que la Llei 3/2005, de 15 de juny, de la Generalitat, d'arxius, atribueix a la Conselleria competent en matèria de cultura:  
  
a) Coordinar l'elaboració de la proposta de l'avantprojecte de pressupostos corresponents als serveis comuns del Complex Logístic i d'Arxiu de la Generalitat.  
b) Fer-se càrrec de la direcció i la gestió tècnica del Complex, incloent-hi la direcció i la gestió del manteniment d'aquest, l'assessorament logístic sobre el disseny dels magatzems i la coordinació entre les diferents conselleries usuàries per a dur a terme una correcta funcionalitat i seguretat integral de l'edifici.  
c) Redactar la normativa d'organització i funcionament intern del Complex i fer el seguiment del compliment.  
d) Coordinar la gestió, el control i la supervisió dels serveis generals, les dependències i les instal·lacions.  
e) Fer el control d'operacions, gestió i resolució de les incidències de manteniment de les instal·lacions.  
f) Optimitzar, redistribuir i assignar els espais.  
g) Segons el Decret 50/2018, de 27 d'abril, del Consell, pel qual es regula la gestió documental, l'organització i el funcionament dels arxius de la Generalitat, aquest servei s'ocuparà del bon funcionament de l'Arxiu Intermedi de la Generalitat i de la coordinació de l'ingrés en aquest arxiu dels documents i les unitats arxivístiques des dels arxius centrals de les diverses conselleries, establint criteris unitaris per a la transferència d'aquests.  
  
h) Conservar la documentació semiactiva fins a la seua eliminació o transferència per a la seua conservació permanent en els arxius històrics, així com la supervisió de les condicions de conservació, inventari i gestió de consultes de la documentació depositada en aquest.  
  
i) Coordinar l'accés de béns mobles en el Complex, la gestió del seu depòsit i el seu inventari i la reassignació, si és el cas, a departaments de la Generalitat interessats en aquests, tret dels procedents de procediments judicials o vinculats a aquests.  
j) Qualsevol altra que se li encomane en relació amb les matèries que li són pròpies.  
6. Servei d'Herències Abintestats, al qual corresponen les funcions següents:  
a) Iniciar d'ofici els procediments per a la declaració de la Generalitat com a hereua abintestat.  
b) Dur a terme els actes i les comprovacions que resulten necessaris per a determinar la procedència dels drets successoris de l'Administració de la Generalitat.  
c) Instruir els expedients d'acceptació de les herències a benefici d'inventari.  
d) Investigar els béns mobles i immobles procedents de l'herència, amb la finalitat de determinar-ne la rendibilitat.  
e) Aprovar la relació de béns i drets que integren el cabal hereditari.  
  
f) Inscriure en el Registre de la propietat els béns immobles que conformen el cabal hereditari, regularitzar la situació cadastral i donar-los d'alta en l'Inventari general de béns i drets de la Generalitat.  
  
g) Coordinar amb el Servei de Gestió Econòmica del Patrimoni i del Parc Mòbil, a l'efecte de liquidació per aquest últim, del cabal hereditari.  
h) Alienar els béns immobles del cabal hereditari, amb una taxació prèvia, i depuració física i jurídica, per mitjà dels procediments de subhasta o adjudicació directa.  
i) Mantindre la informació en el web de la Conselleria d'Hisenda i Model Econòmic i GVA Oberta, respecte a les matèries de la seua competència i sense perjudici de les funcions atribuïdes a altres unitats administratives.  
j) Qualsevol altra que se li encomane en relació amb les matèries que li són pròpies.  
7. Servei d'Optimització i Dinamització del Patrimoni de la Generalitat, al qual s'assignen les funcions següents:  
a) Obtindre un diagnòstic precís i actualitzat de la disponibilitat immobiliària de la Generalitat.  
b) Planificar de manera global i integrada les necessitats d'immobles per a la prestació de serveis públics.  
c) Posar a la disposició dels departaments de la Generalitat els immobles sense ús o explotació i elaborar propostes d'assignació d'aquests.  
d) Proposar solucions alternatives (compra, arrendament, promoció d'actuacions en altres immobles de titularitat de la Generalitat) en el cas de no disponibilitat d'immobles adequats.  
e) Efectuar la formació, la conservació, l'actualització i la custòdia de l'Inventari de béns immobles i drets de la Generalitat, així com elaborar instruccions per als organismes autònoms respecte de la formació del seu inventari.  
f) Investigar i regularitzar cadastralment els béns immobles de la Generalitat.  
g) Coordinar les funcionalitats dels visors patrimonials i altres eines informàtiques relacionades amb l'Inventari de béns i drets de la Generalitat, sense perjudici de les competències que en aquesta matèria pot correspondre a la DGTIC.  
h) Efectuar la gestió tècnica dels immobles de la Generalitat, assumint a aquest efecte la supervisió, l'elaboració d'informes i la formulació de propostes, així com l'organització i la coordinació de la gestió esmentada.  
i) Qualsevol altra que se li encomane en relació amb les matèries que li són pròpies.  
  
Secció II  
Unitats administratives de la Direcció General de Model Econòmic, Finançament Autonòmic i Política Financera  
  
Article 7. Unitats administratives de la Direcció General de Model Econòmic, Finançament Autonòmic i Política Financera  
Per a desenvolupar les seues competències, la Direcció General de Model Econòmic, Finançament Autonòmic i Política Financera s'estructura en les unitats següents:  
1. Subdirecció General de Model Econòmic, de la qual depenen els següents serveis:  
a) Servei d'Anàlisi i Seguiment del Model Econòmic.  
b) Servei de Planificació i Impuls del Model Econòmic.  
2. Subdirecció General de Finançament Autonòmic i Política Financera, de la qual depenen els següents serveis i unitats amb rang de servei:  
a) Servei de Gestió del Deute.  
b) Servei de Finançament del Sector Públic i Mercats.  
c) Servei de Supervisió d'Entitats Financeres.  
d) Servei de Suport Jurídic i Legal.  
e) Servei de Finançament Autonòmic.  
f) Servei d'anàlisi i estudis en matèria de relacions financeres amb altres administracions públiques.  
g) Servei d'anàlisi i avaluació del finançament autonòmic.  
h) Servei d'anàlisi i estudis propis.  
Article 8. Subdirecció General de Model Econòmic  
A la Subdirecció General de Model Econòmic, respecte de les competències d'anàlisi, planificació, impuls, gestió, programació i difusió del nou model econòmic de la Comunitat Valenciana, li correspon assessorar i donar suport i assistència tècnica a la persona titular de la Direcció General de Model Econòmic, Finançament Autonòmic i Política Financera, així com planificar, dirigir, controlar, coordinar i supervisar l'activitat dels serveis sota la seua dependència que s'indiquen a continuació:  
1. Servei d'Anàlisi i Seguiment del Model Econòmic, al qual s'assignen les funcions següents:  
a) Recaptar dades estadístiques i la resta informació sobre evolució i transformació del model econòmic valencià des d'una perspectiva econòmica, social i mediambiental que permeta elaborar documents propis d'anàlisis macroeconòmiques.  
b) Desenvolupar un sistema de seguiment, control i avaluació del Pla d'acció per a la transformació del model econòmic valencià 2027 i dels plans, els programes, els projectes i les actuacions vinculats, així com dels principals indicadors economicofinancers, pressupostaris i de gestió del sector públic a través d'un quadre de comandament i d'un sistema de captació centralitzada d'informació, sense perjudici de les competències que en aquesta matèria en el marc de les tecnologies de la informació corresponen a la DGTIC.  
c) Elaborar informes anuals de seguiment del Pla d'acció que reflectisquen l'evolució dels indicadors estratègics, operatius i d'execució dels programes vinculats amb la transformació del model econòmic.  
  
d) Identificar i analitzar les iniciatives desenvolupades en el conjunt de les conselleries vinculades a la transformació del model econòmic, quantificant-ne el pressupost, l'execució i els principals resultats de les accions.  
e) Qualsevol altra que se li encomane en relació amb les matèries que li són pròpies.  
2. Servei de Planificació i Impuls del Model Econòmic, al qual s'assignen les funcions següents:  
a) Gestionar, mitjançant qualsevol instrument jurídic establit en dret, les mesures, les iniciatives i els incentius que s'establisquen en el marc de les bases i els elements orientadors aprovats pel Consell, que afavorisquen la transformació del model econòmic, a favor de les empreses o de qualsevol organització pública o privada, sempre que no interferisca en les competències d'altres conselleries.  
b) Proposar la resolució del Pla de control de subvencions i executar, per mitjans propis o externs, els processos de verificació que corresponguen a les subvencions atorgades, sense perjudici de l'exercici de les potestats públiques que correspondran en exclusiva a les administracions públiques.  
c) Preparar l'avantprojecte de pressupost anual, fer el seguiment de la despesa i l'execució, així com les tasques de control a instància dels òrgans de fiscalització corresponents, referides al programa pressupostari de model econòmic, així com la gestió economicopressupostària dels fons assignats.  
d) Preparar la proposta dels expedients de contractació corresponent al seu àmbit d'actuació.  
e) Proposar mesures que afavorisquen la transformació del model econòmic valencià als diferents departaments del Govern Valencià, des de la perspectiva de les despeses i els ingressos públics, perquè siga més sostenible, innovador i competitiu.  
f) Donar suport al conjunt de la Conselleria en la posada en marxa de polítiques que contribuïsquen al canvi de model econòmic i impulsar les iniciatives que proposen sobre aquesta qüestió altres departaments del Govern Valencià.  
g) Impulsar i coordinar iniciatives, acords i convenis que contribuïsquen al desenvolupament de la col·laboració entre l'activitat pública i privada, en particular per a afavorir la transformació del model econòmic valencià i corregir les deficiències i les limitacions estructurals de l'economia de la Comunitat Valenciana.  
h) Qualsevol altra que se li encomane en relació amb les matèries que li són pròpies.  
  
Article 9. Subdirecció General de Finançament Autonòmic i Política Financera  
A la Subdirecció General de Finançament Autonòmic i Política Financera li correspon assessorar i donar suport i assistència tècnica a la persona titular de la Direcció General de Model Econòmic, Finançament Autonòmic i Política Financera, així com planificar, dirigir, controlar, coordinar i supervisar l'activitat dels serveis sota la seua dependència que s'indiquen a continuació:  
1. Servei de Gestió del Deute, que té atribuïdes les funcions següents:  
a) Elaborar l'estratègia anual sobre l'endeutament de la Generalitat i el seu sector públic, així com potenciar els mercats primaris i facilitar la liquiditat, en els mercats secundaris.  
b) Gestionar la cartera de deute de la Generalitat i el seu sector públic, així com de les persones jurídiques que es classifiquen en el sector administracions públiques de la Comunitat Valenciana o en el sector societats no financeres, d'acord amb la definició i la delimitació del Sistema Europeu de Comptes Nacionals i Regionals.  
c) Analitzar, estudiar, negociar i proposar les operacions d'endeutament i derivats financers de la Generalitat.  
d) Negociar operacions d'endeutament i derivats d'entitats locals, a petició d'aquestes.  
e) Fer el seguiment i analitzar l'evolució dels tipus d'interés, divises i altres variables econòmiques, així com la situació dels mercats primaris i secundaris de deute.  
f) Dur a terme la gestió financera i administrativa-comptable del deute de la Generalitat. Fer les propostes de comptabilització dels ingressos i les despeses derivats del deute de la Generalitat.  
g) Coordinar la relació de la Generalitat amb l'agència de qualificació i fer el seguiment de les qualificacions i de l'anàlisi.  
h) Preparar els estudis i les presentacions de la Generalitat a inversors institucionals i fer el seguiment del deute de la Generalitat.  
i) Qualsevol altra que se li encomane en relació amb les matèries que li són pròpies.  
2. Servei de Finançament del Sector Públic i Mercats, que té atribuïdes les funcions següents:  
a) Informar, tramitar i gestionar els avals de la Generalitat.  
b) Analitzar, estudiar i informar els crèdits de la Generalitat a favor del seu sector públic instrumental, d'altres entitats de caràcter públic, i d'altres persones jurídiques que es classifiquen en el sector d'administracions públiques de la Comunitat Valenciana o en el sector de societats no financeres, d'acord amb la definició i la delimitació del Sistema Europeu de Comptes Nacionals i Regionals. Així mateix, preparar la proposta de les característiques i les condicions generals d'aquests crèdits i préstecs en funció de la seua finalitat.  
c) Controlar, fer el seguiment i supervisar el risc total per avals i garanties, i qualsevol altre risc contingent de la Generalitat, del seu sector públic instrumental, i d'altres persones jurídiques que es classifiquen en el sector administracions públiques de la Comunitat Valenciana o en el sector societats no financeres, d'acord amb la definició i la delimitació del Sistema Europeu de Comptes Nacionals i Regionals.  
  
d) Informar, gestionar i tramitar les operacions d'endeutament del sector públic, i d'altres persones jurídiques que es classifiquen en el sector administracions públiques de la Comunitat Valenciana o en el sector societats no financeres, d'acord amb la definició i la delimitació del Sistema Europeu de Comptes Nacionals i Regionals.  
e) Emetre els informes per assessorament en matèria financera que requerisca el Consell, l'Administració de la Generalitat i el seu sector públic.  
f) Coordinar i informar els convenis i els acords de col·laboració en matèria financera que hagen de subscriure els òrgans de l'Administració de la Generalitat Valenciana, les seues entitats autònomes i sector públic, amb entitats financeres.  
g) Estudiar, coordinar, gestionar i fer un seguiment de les operacions de finançament extrapressupostari.  
h) Exercir les funcions relatives a les competències assignades a la Generalitat en matèria de mercat de valors, així com gestionar i tramitar els expedients administratius derivats de les competències en mercat de valors atribuïdes a la Generalitat.  
i) Gestionar les operacions de finançament amb els organismes multilaterals de finançament de la Generalitat, del seu sector públic instrumental, i d'altres persones jurídiques que es classifiquen en el sector administracions públiques de la Comunitat Valenciana o en el sector de societats no financeres, d'acord amb la definició i la delimitació del Sistema Europeu de Comptes Nacionals i Regionals. Tot això en coordinació amb el Servei de Gestió del Deute.  
j) Qualsevol altra que se li encomane en relació amb les matèries que li són pròpies.  
3. Servei de Supervisió d'Entitats Financeres, que té atribuïdes les funcions següents:  
a) Tramitar les sol·licituds d'autorització administrativa, així com l'emissió d'informes que siguen preceptius legalment per a dur a terme actes i operacions per part de les caixes d'estalvi, les cooperatives de crèdit i les cooperatives amb secció de crèdit, que en l'àmbit de la supervisió prudencial siguen competència de la Generalitat.  
b) Analitzar la situació patrimonial, econòmica i financera de les entitats que s'indiquen en la lletra a).  
c) Exercir la funció inspectora sobre les entitats que s'indiquen en la lletra a).  
d) Formular propostes de requeriments, instruccions o recomanacions a les entitats que s'indiquen en la lletra a).  
e) Tramitar els expedients sancionadors que corresponguen legalment per la comissió d'infraccions de normes d'ordenació i disciplina, en l'exercici de la potestat sancionadora sobre les entitats que s'indiquen en la lletra a).  
f) Elaborar les propostes de modificació de la regulació autonòmica sobre les entitats que s'indiquen en la lletra a).  
g) Gestionar els registres oficials relatius a les entitats que s'indiquen en la lletra a), sense perjudici de les competències registrals que estiguen atribuïdes a altres òrgans de la Generalitat.  
h) Exercir les funcions relatives a les competències supervisores atribuïdes en les disposicions vigents sobre fundacions sorgides per transformació de caixes d'estalvis, i sobre les fundacions d'obra social de les caixes d'estalvis, si és el cas, junt amb els seus monts de pietat.  
  
i) Dur a terme la inspecció, el control i la supervisió del compliment dels compromisos assumits per les entitats de qualsevol naturalesa que hagen resultat beneficiàries de qualsevol instrument financer establit per la Generalitat, o d'alguna de les seues entitats dependents, quan concórreguen circumstàncies especials que així ho aconsellen, a instància del Consell.  
j) Exercir les funcions relatives a les competències supervisores sobre prestadors i intermediaris immobiliaris d'acord amb la normativa reguladora dels contractes de crèdit immobiliari, la supervisió prudencial dels quals siga competència de la Generalitat en els termes que dispose la legislació bàsica estatal, així com la mateixa legislació autonòmica.  
k) Qualsevol altra que se li encomane en relació amb les matèries que li són pròpies.  
4. Servei de Suport Jurídic i Legal, que té atribuïdes les funcions següents:  
a) Analitzar i fer el seguiment de la normativa i la jurisprudència europea, estatal i autonòmica en les matèries pròpies de la Subdirecció General.  
b) Exercir la funció consultiva en matèria jurídica, informant de la idoneïtat jurídica dels expedients i actes administratius que duu a terme la Subdirecció General i resolent les consultes relatives a l'àmbit competencial d'aquesta, en coordinació amb l'Advocacia General.  
  
c) Preparar i informar els projectes de disposicions normatives de caràcter general impulsats per la Subdirecció.  
d) Preparar, supervisar i coordinar el procés de formalització dels instruments jurídics de naturalesa contractual que propose la Subdirecció en l'àmbit de les seues competències.  
e) Coordinar els assumptes que hagen de ser remesos i analitzats per l'Advocacia de la Generalitat.  
f) Qualsevol altra que li siga encomanada en relació amb les matèries que li són pròpies, sense perjudici de les funcions que en matèria d'informes jurídics corresponen a la Sotssecretaria.  
5. Servei de Finançament Autonòmic, que té atribuïdes les funcions següents:  
a) Analitzar i estudiar propostes de reforma del sistema de Finançament Autonòmic i el seu impacte en el nivell de prestacions de serveis públics.  
b) Coordinar els serveis d'Anàlisi i Estudis en matèria de relacions financeres amb altres Administracions Públiques; d'Anàlisi i Avaluació del Finançament Autonòmic i d'Anàlisi i Estudis propis de la Subdirecció General en el desenvolupament de les seues funcions.  
c) Proposar a la Subdirecció General noves actuacions i seguir el progrés de les vigents, així com als òrgans superiors i directius de la Conselleria directrius que promoguen i generen una eficiència en l'ús dels recursos disponibles.  
d) Analitzar la sostenibilitat financera de la Generalitat.  
e) Analitzar les necessitats de formació i proposar a l'IVAP accions formatives que milloren la capacitació del personal empleat públic per a analitzar la sostenibilitat financera de la Generalitat.  
f) Qualsevol altra que se li encomane en relació amb les matèries que li són pròpies.  
6. Servei d'anàlisi i estudis en matèria de relacions financeres amb altres administracions públiques, que té atribuïdes les funcions següents:  
  
a) Fomentar la investigació sobre economia pública, finançament d'hisendes territorials, de la despesa pública i els diferents models de descentralització fiscal, en col·laboració amb universitats, centres d'investigació i altres organismes.  
b) Analitzar i proposar vies de col·laboració amb centres d'investigació, institucions i altres Administracions Públiques per a dur a terme projectes d'investigació d'interés mutu i la transferència de coneixements i habilitats competencials.  
c) Organitzar actuacions de formació, difusió i divulgació en matèria d'economia pública, finançament d'hisendes territorials, de la despesa pública i els diferents models de descentralització fiscal.  
d) Fer estudis sobre la distribució territorial dels recursos de l'Estat, al marge del model de finançament i de la inversió pública entre les comunitats autònomes.  
e) Qualsevol altra que se li encomane en relació amb les matèries que li són pròpies.  
7. Servei d'anàlisi i avaluació del finançament autonòmic, que té atribuïdes les funcions següents:  
a) Analitzar l'evolució dels ingressos públics, tant en el vessant cíclic com estructural, i analitzar i fer el seguiment de les necessitats de finançament autonòmic.  
b) Analitzar i estudiar bones pràctiques en altres institucions i administracions públiques en matèria de planificació, sistemes d'informació, gestió i seguiment de recursos.  
c) Coordinar la gestió del Fons de Cooperació Interterritorial.  
d) Qualsevol altra que se li encomane en relació amb les matèries que li són pròpies.  
8. Servei d'anàlisi i estudis propis, que té atribuïdes les funcions següents:  
a) Analitzar, seleccionar i proposar línies pròpies i permanents d'estudi, fonamentalment en matèria d'anàlisi comparada dels condicionants del finançament autonòmic i les necessitats de despesa.  
b) Dissenyar i organitzar un sistema d'informació enfocat a l'anàlisi comparada de les hisendes autonòmiques, sense perjudici de les competències que en aquesta matèria poguera correspondre a la DGTIC.  
c) Dissenyar i organitzar un fons documental en matèria d'economia pública, finançament d'hisendes territorials, de la despesa pública i els diferents models de descentralització fiscal.  
d) Analitzar i fer el seguiment del marc macroeconòmic i la seua incidència en l'escenari financer.  
e) Qualsevol altra que se li encomane en relació amb les matèries que li són pròpies.  
Totes les competències incloses en el present article s'exerciran sense perjudici de les competències atribuïdes per llei a la Tresoreria de la Generalitat.  
  
Secció III  
Unitats administratives de la Direcció General de Fons Europeus  
  
Article 10. Unitats administratives de la Direcció General de Fons Europeus  
Per a desenvolupar les seues competències, la Direcció General de Fons Europeus s'estructura en les unitats següents:  
Subdirecció General de Projectes i Fons Europeus, de la qual depenen els serveis següents:  
a) Servei de Política Regional de la Unió Europea i la Comunitat Valenciana  
b) Servei del Fons Social Europeu  
c) Servei de Verificació dels Fons Europeus  
d) Servei d'Anàlisi, Ordenació i Suport Tècnic a Procediments dels Programes Operatius  
e) Servei de Coordinació d'Ajudes Estatals  
f) Servei de Suport, Informació i Anàlisi de Programes Europeus  
  
Article 11. Subdirecció General de Projectes i Fons Europeus  
A la Subdirecció General de Projectes i Fons Europeus, li correspon assessorar i donar suport i assistència tècnica a la persona titular de la Direcció General de Fons Europeus, especialment pel que fa a:  
  
a) Atendre l'objectiu bàsic d'aprofitar al màxim els recursos pressupostaris procedents de la Unió Europea, mitjançant el seu coneixement i difusió, i la garantia del compliment de les polítiques europees en matèria de gestió dels fons.  
b) Coordinar-se amb les autoritats de gestió i auditoria dels programes operatius i maneres d'intervenció comunitàries en les quals la Direcció General de Fons Europeus és organisme intermedi.  
c) Coordinar-se amb altres òrgans de l'Administració autonòmica, estatal i comunitària amb els quals hagen de relacionar-se els serveis en què s'estructura aquesta subdirecció general en relació amb les tasques de caràcter horitzontal que la Direcció General de Fons Europeus té encomanades.  
d) Analitzar i coordinar les diferents fonts i formes de finançament amb origen a la Unió Europea, i la difusió als diferents òrgans gestors de la Generalitat.  
e) Dur a terme la coordinació general de les actuacions administratives i del compliment de les normes reguladores corresponents, la competència de les quals té atribuïda la Direcció General.  
f) Planificar, executar i avaluar coordinadament amb els diferents centres gestors de la Generalitat les estratègies d'informació i comunicació dels programes cofinançats amb els fons estructurals.  
g) Coordinar el seguiment dels ingressos procedents de fons competència de la Direcció General.  
h) Promocionar i dinamitzar altres programes en matèria de finançament comunitari, així com la participació en qualsevol convocatòria europea que tinga caràcter estratègic per a la Comunitat Valenciana.  
i) Coordinar la programació econòmica regional, que es plasmarà en forma de plans, programes operatius i altres documents tècnics per a presentar-los, coordinadament amb l'Administració general de l'Estat, als organismes europeus per a cofinançar-los, i recaptar prèviament la informació dels diferents centres gestors.  
Així mateix, li correspon planificar, dirigir, controlar, coordinar i supervisar l'activitat dels serveis que en depenen que s'indiquen a continuació:  
1. Servei de Política Regional de la Unió Europea i la Comunitat Valenciana, que té atribuïdes les funcions següents:  
a) Planificar les actuacions de la Generalitat susceptibles de rebre finançament del Fons Europeu de Desenvolupament Regional (FEDER) de la Unió Europea.  
b) Elaborar els programes operatius del FEDER coordinadament amb l'Administració general de l'Estat i la Comissió Europea, així com els projectes, i recaptar prèviament informació dels diferents centres gestors.  
c) Gestionar les aplicacions informàtiques adequades per a la gestió del FEDER, sota la coordinació de la Direcció General de Tecnologies de la Informació i les Comunicacions.  
d) Avaluar els programes operatius del FEDER.  
e) Dur a terme el seguiment de les polítiques comunitàries en matèria del FEDER.  
f) Dur a terme l'estudi i la proposta d'instruccions i coordinació amb el Servei de Verificació dels Fons Europeus per a l'organització i coordinació correctes de les tasques que cal dur a terme en els centres gestors implicats en la gestió del FEDER, i vetlar per l'elegibilitat de la despesa.  
g) Controlar els ingressos procedents del Fons Europeu de Desenvolupament Regional i la seua incidència en els pressupostos de la Generalitat.  
h) Retre comptes davant de l'Administració general de l'Estat i la Comissió Europea del grau d'execució dels programes operatius.  
i) Donar suport i organitzar l'assistència tècnica als centres gestors del FEDER.  
j) Establir objectius quantificats de captació de recursos europeus i fer el balanç dels obtinguts finalment.  
k) Coordinar i assistir els òrgans de gestió de les diferents fonts de finançament de temàtica europea.  
l) Coordinar la programació econòmica regional, que es plasmarà en forma de plans, programes operatius i altres documents tècnics per a presentar-los, coordinadament amb l'Administració general de l'Estat, als organismes europeus per a cofinançar-los, i recaptar prèviament la informació dels diferents centres gestors.  
m) Aplicar la política de correcció de desequilibris territorials a la Comunitat Valenciana, executant diferents programes d'incentius a les corporacions locals, com el Programa de desenvolupament local.  
  
2. Servei del Fons Social Europeu, que té atribuïdes les funcions següents:  
a) Planificar les actuacions de la Generalitat susceptibles de rebre finançament del Fons Social Europeu (FSE).  
b) Elaborar els programes operatius del FSE coordinadament amb l'Administració general de l'Estat i la Comissió Europea, així com els projectes, i recaptar prèviament informació dels diferents centres gestors.  
c) Gestionar les aplicacions informàtiques adequades per a la gestió del FSE sota la coordinació de la Direcció General de Tecnologies de la Informació i les Comunicacions.  
d) Donar suport i organitzar l'assistència tècnica als centres gestors del FSE.  
e) Avaluar els programes operatius del FSE.  
f) Dur a terme el seguiment de les polítiques comunitàries en matèria del FSE.  
g) Dur a terme l'estudi i la proposta d'instruccions i la coordinació amb el Servei de Verificació dels Fons Europeus per a l'organització i la coordinació correctes de les tasques que cal dur a terme en els centres gestors implicats en la gestió del FSE, vetlant per l'elegibilitat de la despesa.  
h) Controlar els ingressos procedents del Fons Social Europeu i la seua incidència en els pressupostos de la Generalitat.  
i) Promocionar i dinamitzar els programes europeus en matèria de formació i integració professional, així com la participació en qualsevol convocatòria europea que tinga per finalitat el perfeccionament professional.  
j) Gestionar el programa Eurodissea en l'àmbit de la Comunitat Valenciana.  
k) Retre comptes davant de l'Administració general de l'Estat i la Comissió Europea del grau d'execució dels programes operatius, així com d'altres fons europeus la gestió dels quals s'assimile a la del Fons Social Europeu, com és el cas del Fons Europeu d'Adaptació a la Globalització (FEAG) o altres.  
3. Servei de Verificació dels Fons Comunitaris, que té atribuïdes les funcions següents:  
a) Assegurar el compliment de les normes nacionals i comunitàries aplicables, en particular, sobre la subvencionabilitat de les despeses, la contractació pública, les ajudes estatals (incloent-hi les normes sobre l'acumulació d'ajudes), la protecció del medi ambient i la igualtat d'oportunitats. Tot això sense perjudici de les competències de control financer i comptable atribuïdes a la Intervenció General de la Generalitat.  
b) Conéixer els programes operatius de la Comunitat Valenciana que en cada moment tinguen atorgat finançament comunitari, per a identificar correctament les operacions que cal seleccionar per a verificar-les, així com establir-ne els mètodes de selecció.  
c) Establir els procediments que s'han d'emprar en les verificacions i documentar els mètodes i els sistemes.  
d) Executar els treballs de verificació en els terminis convinguts, en els diferents centres gestors de la Generalitat.  
e) Arxivar i conservar degudament tota la documentació relativa a les verificacions, a fi de posar-la a la disposició dels òrgans de control de l'Administració general de l'Estat i de la Unió Europea quan es requerisca.  
f) Dur a terme l'estudi i la proposta d'instruccions per a l'organització i la coordinació correctes de les tasques que cal dur a terme en els centres gestors implicats, en coordinació amb els serveis de política regional de la Unió Europea i del Fons Social Europeu.  
g) Atendre les visites de control que reba la Generalitat per part dels òrgans de control de la Unió Europea, de l'Administració general de l'Estat o d'altres instàncies, fins al tancament i arxivament definitiu de cada manera d'intervenció comunitària.  
4. Servei d'Anàlisi, Ordenació i Suport Tècnic a Procediments dels Programes Operatius, que té atribuïdes les funcions següents:  
  
a) Descriure els procediments de l'organisme intermedi.  
b) Identificar les necessitats per a desenvolupar aplicacions en la gestió i el seguiment del programa operatiu per la Direcció General i els centres gestors.  
c) Analitzar les necessitats d'informació específica associada al compliment dels indicadors de productivitat i resultats, i establir sistemes d'alerta en col·laboració amb la Direcció General de Tecnologies de la Informació i les Comunicacions.  
d) Analitzar, dissenyar, programar i implantar eines informàtiques per a la gestió, el seguiment, el control de gestió i el control extern de les actuacions dels Fons Estructurals i d'Inversió Europeus (FEIE), sota la coordinació de la Direcció General de Tecnologies de la Informació i les Comunicacions.  
e) Racionalitzar i simplificar els tràmits per a l'adequada gestió dels programes operatius en coordinació amb els diferents centres gestors de la Generalitat, sense perjudici de les competències que en aquesta matèria puguen correspondre a la Sotssecretària o a altres unitats administratives.  
f) Coordinar i impulsar de manera ordenada amb els centres gestors les tasques d'avaluació dels programes operatius FEDER i FSE, així com elaborar els documents preceptius.  
g) Coordinar i impulsar de manera ordenada amb els centres gestors les tasques de comunicació dels programes operatius FEDER i FSE, així com elaborar els documents preceptius.  
h) Estudiar i preparar la participació de la Comunitat Valenciana en processos relacionats amb el finançament europeu com ara dictàmens, esmenes, consultes públiques i enquestes d'interés per a la Comunitat Valenciana.  
i) Aplicar la política de correcció de desequilibris territorials a la Comunitat Valenciana, executant diferents programes d'incentius al sector privat, com són els programes d'incentius regionals i incentius autonòmics.  
j) Impulsar, coordinar i supervisar la posada en marxa de les mesures antifrau efectives i proporcionades, tenint en compte els riscos que s'hagen detectat, pel que fa a la gestió i el control financer dels programes operatius.  
5. Servei de Coordinació d'Ajudes Estatals, que té atribuïdes aquestes funcions:  
a) Conéixer, difondre i assessorar sobre la normativa comunitària rellevant en matèria d'ajudes públiques, així com elaborar els informes, les consultes i les al·legacions necessaris a les propostes de nova normativa efectuades per la Comissió Europea.  
b) Supervisar i analitzar els efectes de la compatibilitat dels règims d'ajudes i les ajudes individuals concedides des de l'Administració autonòmica amb la política comunitària de control d'ajudes de l'Estat.  
  
c) Estudiar i tramitar de manera coordinada les sol·licituds fetes pels centres gestors d'ajudes de la Generalitat, de l'informe preceptiu i vinculant del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, així com l'elaboració d'aquest per a assegurar la compatibilitat de les ajudes públiques que concedisca la Generalitat amb el que es disposa en el Tractat de funcionament de la Unió Europea i la resta del dret comunitari derivat.  
  
d) Estudiar i tramitar les sol·licituds efectuades pels centres gestors, de l'informe que, si és el cas, puga emetre's respecte de les ajudes acollides a un règim de minimis, així com de les ajudes que no complisquen els requisits de l'article 107.1 TFUE i estiguen cofinançades amb fons de la Unió Europea.  
e) Comunicar a la Comissió Europea les ajudes exemptes de notificació sobre la base de reglaments d'exempció, així com prenotificar o notificar a la Comissió Europea les ajudes d'Estat que no poden acollir-se als reglaments d'exempció.  
f) Coordinar els expedients d'ajudes investigades per la Comissió o en procés de recuperació.  
g) Exercir la resta de funcions que vinguen atribuïdes a la Direcció General de Fons Europeus en relació amb la coordinació i el control d'ajudes públiques, en el marc de la política de la competència de la Unió Europea.  
6. Servei de Suport, Informació i Anàlisi de Programes i Projectes Europeus, que té atribuïdes aquestes funcions:  
a) Autoritzar, conéixer, seguir i controlar els projectes europeus en què participe la Generalitat i el seu sector públic instrumental, per al seu finançament europeu mitjançant un altre tipus de fons, convocatòries d'ajudes o instruments financers, que convoquen institucions de la Unió Europea.  
b) Analitzar i coordinar totes les fonts de finançament europees diferents dels Fons Estructurals i d'Inversió Europeus i difondre a tots els organismes de la Generalitat i del seu sector públic instrumental, mitjançant la promoció de la participació d'aquests en les diferents convocatòries que es concreten.  
c) Informar entitats beneficiàries potencials de la societat valenciana, així com altres departaments de la Generalitat i el seu sector públic instrumental, sobre programes europeus, convocatòries de projectes, cerques de socis o configuració de consorcis i licitacions, entre altres iniciatives, en l'àmbit de la Unió Europea.  
d) Conéixer, difondre i assessorar sobre les diferents iniciatives relacionades o en el marc de la Cooperació Territorial Europea.  
e) Supervisar les tasques relacionades amb l'Oficina INTERACT València i, especialment, els estudis i les propostes per a millorar els coneixements, els mètodes, els sistemes i els procediments per a gestionar els projectes de cooperació amb altres regions i institucions europees en el marc del Programa INTERACT.  
f) Col·laborar en la difusió de resultats de projectes europeus amb participació valenciana.  
g) Analitzar el retorn del finançament europeu captat, més enllà dels Fons Estructurals i d'Inversió Europeus (FEIE), per a conéixer la realitat europea de la Comunitat Valenciana, construir aliances amb altres regions europees, o facilitar-ne el posicionament internacional òptim, entre d'altres.  
h) Adaptar, des de la perspectiva de servei públic, la informació, la promoció i la captació del finançament europeu a les prioritats polítiques del Consell i a la realitat social, econòmica i mediambiental del territori, i també cercar sinergies i evitar duplicitats amb els FEIE.  
  
i) Promocionar i dinamitzar altres programes competitius, així com la participació en qualsevol convocatòria europea que tinga caràcter estratègic per a la Comunitat Valenciana.  
j) Coordinar el posicionament i la participació de la Generalitat i el seu sector públic instrumental en programes, iniciatives, estratègies, plans, projectes o accions considerats rellevants des de la perspectiva del finançament i els fons amb origen a la Unió Europea.  
k) Conéixer, informar i assessorar respecte de finançament de caràcter competitiu amb origen fora de la Comissió Europea: altres institucions europees, Consell d'Europa, Organització Europea per a la Cooperació Econòmica, sistema de Nacions Unides, bancs internacionals de desenvolupament o qualsevol altra organització territorial o internacional.  
  
CAPÍTOL II  
Nivell administratiu de la Secretaria Autonòmica d'Hisenda  
  
Secció I  
Unitats administratives de la Subdirecció General de Tresoreria  
  
Article 12. Subdirecció General de Tresoreria  
La Subdirecció General de Tresoreria, sota la dependència directa de la Secretaria Autonòmica d'Hisenda, atén l'objectiu bàsic de gestionar i administrar tots els recursos financers de la Generalitat i les seues entitats autònomes, així com la gestió de tresoreria i disponibilitats líquides del sector públic de la Generalitat.  
Així mateix, li correspon exercir les funcions que estableix per a la Tresoreria la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (d'ara endavant Llei 1/2015). Per a desenvolupar aquestes funcions a la Subdirecció General de Tresoreria correspon planificar, dirigir, controlar, coordinar i supervisar les unitats següents:  
1. Servei de Gestió de Pagaments  
2. Servei de Gestió Fiscal  
3. Servei d'Anàlisi i Seguiment de la Gestió de Tresoreria  
4. Servei de Gestió Financera  
1. Servei de Gestió de Pagaments, que té atribuïdes aquestes funcions:  
a) Coordinar i fer el seguiment de les actuacions necessàries per a gestionar correctament pagaments de la Tresoreria de la Generalitat, en les diferents modalitats.  
b) Elaborar informes d'execució de pagaments i amb deutes a proveïdors.  
c) Gestionar l'execució d'ordres d'embargament que haja de dur a terme la Generalitat a instància d'òrgans judicials i administratius.  
d) Efectuar les formalitzacions comptables de pagaments i ingressos. Gestionar les compensacions comptables amb tercers que no siguen entitats locals ni derivades de deutes tributaris.  
e) Coordinar, i fer-ne el seguiment, les actuacions per a gestionar correctament avals i fiances a favor de la Generalitat, i de la Caixa de Depòsits i Fiances.  
2. Servei de Gestió Fiscal, que té atribuïdes aquestes funcions:  
  
a) Fer els tràmits i les gestions necessàries per a assegurar el compliment adequat de les obligacions fiscals de la Generalitat com a subjecte passiu tributari, davant de l'Agència Estatal d'Administració Tributària.   
b) Impulsar millores en els sistemes d'informació que donen suport a l'elaboració dels models fiscals, amb l'assistència tècnica de la Direcció General de Tecnologies de la Informació i les Comunicacions, i garantir així la qualitat de la informació fiscal de la Generalitat.  
c) Coordinar el subministrament d'informació fiscal per part de les Conselleries amb responsabilitats en la matèria, fomentant la col·laboració i l'harmonització de procediments.  
d) Estudiar i analitzar la normativa d'aplicació en matèria fiscal, fer el seguiment dels canvis normatius i adaptar els procediments vigents als nous requeriments en la matèria.  
e) Preparar instruccions destinades als centres gestors, amb l'objectiu d'unificar criteris i procediments de gestió en matèria tributària i resoldre incidències.  
f) Coordinar la comunicació de la Generalitat amb l'Agència Estatal d'Administració Tributària, fomentant la col·laboració institucional.  
  
3. Servei d'Anàlisi i Seguiment de la Gestió de Tresoreria, que té atribuïdes aquestes funcions:  
a) Efectuar la gestió i l'explotació de la informació necessària per a calcular el període mitjà de pagament a proveïdors de les administracions públiques de conformitat amb la normativa estatal sobre la matèria, tant de la Generalitat com del seu sector públic.  
b) Vetlar pel compliment del termini màxim de pagament a proveïdors que s'estableix en la normativa vigent en matèria de morositat.  
c) Analitzar i actualitzar mensualment les estadístiques referents als imports pendents de pagament, als pagaments efectuats i als terminis de pagament dels diferents conceptes de la Tresoreria de la Generalitat.  
d) Analitzar i avaluar les desviacions produïdes en els terminis establits per a les operacions de pagament de Tresoreria i de la seua incidència en el compliment dels terminis màxims de pagament de la Generalitat i del seu sector públic.  
e) Formular propostes conduents a fomentar la reducció dels terminis de pagament a proveïdors i creditors en general, amb l'objectiu de reduir les ràtios de les operacions de pagament de la Generalitat i del seu sector públic.  
f) Supervisar i coordinar l'elaboració d'informació destinada a altres òrgans de l'Administració autonòmica.  
g) Elaborar estudis relacionats amb la formulació i el seguiment dels objectius de la gestió de la Tresoreria de la Generalitat.  
h) Qualsevol altra que se li encomane o derivada de la normativa aplicable en relació amb les matèries que li siguen pròpies.  
4. Servei de Gestió Financera, que té atribuïdes aquestes funcions:  
a) Coordinar, i fer-ne el seguiment, totes les actuacions necessàries per a assegurar la gestió correcta dels ingressos de la Tresoreria de la Generalitat.  
b) Coordinar les relacions, les comunicacions i la gestió diària amb les entitats financeres.  
c) Proposar i desenvolupar la planificació de l'endeutament de la Tresoreria a curt termini, de disposició i consignació de recursos financers entre les entitats de crèdit, així com del funcionament normal dels productes i els comptes gestionats per la Tresoreria.  
d) Coordinar i informar els contractes de serveis financers de tresoreria a la Generalitat i el sector públic valencià amb entitats financeres.  
  
e) Gestionar totes les actuacions necessàries per a obtindre el finançament a curt termini per a assegurar la liquiditat suficient de la Tresoreria, i per a cobrir, totalment o parcialment, riscos de tipus d'interés o d'un altre tipus, inherents a les operacions de la Tresoreria.  
f) Impulsar la instauració de procediments de gestió coordinada dels fons de tresoreria del sector públic valencià.  
  
Secció II  
Unitats administratives de la Direcció General de Pressupostos  
  
Article 13. Unitats administratives de la Direcció General de Pressupostos  
La Direcció General de Pressupostos s'estructura en les unitats següents:  
1. Subdirecció General d'Elaboració, Programació Pressupostària i Relacions Financeres amb les Entitats Locals, de la qual depenen aquests serveis:  
a) Servei d'Elaboració i Programació Pressupostària  
b) Servei d'Administració del Pressupost  
c) Servei d'Ordenació de les Relacions Financeres amb les Entitats Locals i Coordinació Juridicopressupostària  
2. Subdirecció General de Costos de Personal i Control Financer del Sector Públic Instrumental, de la qual depenen aquests serveis:  
  
a) Servei d'Avaluació de Costos de Personal  
b) Servei de Control Financer del Sector Públic Instrumental  
c) Servei de Control de les Entitats Públiques Sociosanitàries  
d) Servei de Coordinació de Nòmines  
3. Subdirecció General d'Anàlisi i Avaluació de Polítiques de Despesa, de la qual depenen aquests serveis:  
a) Servei de Planificació Estratègica i Suport al Nou Sistema d'Informació Econòmic Financer de la Generalitat  
b) Servei d'Estudis i Anàlisis de Polítiques de Despeses i el seu Finançament  
4. Sota la dependència directa de la Direcció General es troba el Servei de Coordinació i Planificació de la Direcció General, que té atribuïdes aquestes funcions:  
a) Coordinar els treballs d'abast transversal que desenvolupen les diferents subdireccions.  
b) Participar en l'estudi i l'elaboració d'informes de rendició de comptes als diferents òrgans de control interns i externs.  
c) Coordinar amb el Gabinet del conseller i el Gabinet Tècnic en l'elaboració de la documentació de suport conseqüència de les funcions de control i fiscalització del Consell desenvolupades per les Corts.  
  
d) Coordinar amb altres unitats de la Conselleria, tals com la Tresoreria, l'Agència Tributària Valenciana i la Intervenció General, necessàries per a executar i desenvolupar adequadament funcions compartides.  
  
e) Tasques de coordinació amb els òrgans competents per raó de la matèria, i assistència per a la posada en marxa i la gestió pressupostària dels mecanismes associats als fons de recuperació NextGeneration.  
  
  
Article 14. Subdirecció General d'Elaboració, Programació Pressupostària i Relacions Financeres amb les Entitats Locals  
A la Subdirecció General d'Elaboració, Programació Pressupostària i Relacions Financeres amb les Entitats Locals, li correspon assessorar i donar suport i assistència tècnica a la persona titular de la Direcció General de Pressupostos. Així mateix, li correspon coordinar i supervisar la programació i la planificació pressupostària anual i plurianual de la Generalitat, així com de la gestió i l'execució pressupostària d'ingressos i despeses de la Generalitat i dels seus organismes i entitats. També li correspon la coordinació i el seguiment dels escenaris anuals i plurianuals consolidats en el marc de la normativa d'estabilitat i sostenibilitat financera. Finalment, li correspon planificar, dirigir, controlar, coordinar i supervisar l'activitat dels serveis sota la seua dependència que s'indiquen a continuació:  
1. Servei d'Elaboració i Programació Pressupostària, que té atribuïdes les funcions següents:  
a) Preparar, desenvolupar i coordinar el procés d'elaboració de l'Avantprojecte de llei de pressupostos de la Generalitat, així com l'anàlisi i, si és el cas, la implantació de noves tècniques d'elaboració del pressupost.  
b) Fer els treballs necessaris i preparar la documentació complementària corresponent a l'avantprojecte anual de Pressupostos per a elevar-lo al Consell.  
c) Coordinar l'elaboració dels escenaris pressupostaris anuals i plurianuals d'acord amb els objectius d'estabilitat de la Comunitat, i la normativa d'estabilitat pressupostària i sostenibilitat financera, així com l'actualització i el seguiment d'aquests.  
d) Coordinar les actuacions competència de la Direcció General de Pressupostos durant el procés de tancament i liquidació de l'exercici.  
e) Estudiar, analitzar, i fer-ne el seguiment, els recursos del sector públic valencià en coordinació, quan siga procedent, amb el Servei de Finançament Autonòmic.  
f) Coordinar les relacions financeres amb altres administracions i ens públics en cooperació, quan siga procedent, amb el Servei de Finançament Autonòmic.  
g) Tramitar i formalitzar les propostes d'ingressos de la Generalitat, que no estiguen adscrits a altres centres directius.  
h) Dur a terme el seguiment, la formalització i el control dels ingressos de la Generalitat i del seu sector públic, així com del finançament afectat.  
i) Dur a terme la coordinació i el seguiment de les actuacions sotmeses a la Comissió Delegada del Consell d'Hisenda i Assumptes Econòmics relativa a autoritzacions i/o excepcions de determinats expedients de despeses.  
j) Dur-ne a terme qualsevol altra que se li encomane en relació amb les matèries que li són pròpies.  
2. Servei d'Administració del Pressupost, que té atribuïdes les funcions següents:  
a) Analitzar i tramitar les modificacions i els ajustos pressupostaris de la Generalitat.  
b) Analitzar i tramitar les modificacions en els límits per a comprometre despesa en exercicis futurs que regula l'article 40 de la Llei 1/2015.  
c) Coordinar les actuacions competència de la Direcció General de Pressupostos durant el procés d'obertura de l'exercici i inici de la gestió del pressupost de cada any.  
d) Elaborar i subministrar la informació relativa al pressupost i les seues modificacions que cal incloure en el compte general i els comptes anuals.  
e) Fer el seguiment i l'anàlisi de l'evolució i de l'execució dels crèdits pressupostaris, i de les modificacions pressupostàries, així com del seu impacte plurianual consolidable per a exercicis futurs.  
f) Dur a terme la coordinació amb els òrgans responsables de la gestió econòmica existents en les diferents conselleries.  
g) Col·laborar amb la Intervenció General en les operacions de tancament pressupostari i d'incorporació de resultats.  
h) Dur-ne a terme qualsevol altra que se li encomane en relació amb les matèries que li són pròpies.  
3. Servei d'Ordenació de les Relacions Financeres amb les Entitats Locals i Coordinació Juridicopressupostària, que té atribuïdes les funcions següents:  
a) Analitzar, avaluar i tramitar els expedients de compensació de deutes contrets per les entitats locals que regula el Decret 17/2015, de 6 de febrer, del Consell, pel qual s'estableix el procediment per a la compensació d'ofici dels deutes contrets per les entitats locals de la Comunitat Valenciana i el seu sector públic (d'ara en avant Decret 17/2015).  
  
b) Elaborar els informes que preveu l'article 26 de la Llei 1/2015.  
  
c) Coordinar totes les actuacions necessàries per a preparar el text articulat de l'avantprojecte de llei anual de pressupostos.  
d) Efectuar la formalització administrativa i comptable de les transferències relatives a la participació dels municipis en els tributs de l'Estat i la participació de les diputacions en els tributs de l'Estat i en la recaptació obtinguda per l'Organisme Nacional de Loteries i Apostes de l'Estat.  
e) Donar suport jurídic a totes les actuacions efectuades en l'àmbit competencial de la Direcció General de Pressupostos.  
f) Dur-ne a terme qualsevol altra que se li encomane en relació amb les matèries que li són pròpies.  
  
Article 15. Subdirecció General de Costos de Personal i Control Financer del Sector Públic Instrumental  
A la Subdirecció General de Costos de Personal i Control Financer del Sector Públic Instrumental, li correspon assessorar i donar suport i assistència tècnica a la persona titular de la Direcció General de Pressupostos. Així mateix, li correspon planificar, dirigir, controlar, coordinar i supervisar l'activitat dels serveis que en depenen que s'indiquen a continuació:  
1. Servei d'Avaluació de Costos de Personal, que té atribuïdes les funcions següents:  
a) Analitzar, avaluar i validar els pressupostos relatius a despeses de capítol I dels diferents sectors de personal al servei de la Generalitat i de les corresponents relacions de llocs de treball.  
b) Fer l'anàlisi, l'informe i el seguiment en l'aplicació de totes les actuacions administratives de les quals es deriven conseqüències econòmiques, en matèria de retribucions i indemnitzacions del personal al servei de la Generalitat.  
c) Emetre els informes preceptius que preveu la legislació vigent que afecten costos de personal, tant per la variació de plantilles com per la modificació de les condicions retributives del personal al servei de la Generalitat.  
d) Estudiar i quantificar els costos del personal actiu, així com establir els mecanismes d'informació sobre aquests costos.  
e) Desenvolupar i executar, en coordinació amb les unitats administratives responsables en matèria d'universitats, les competències que la legislació de caràcter bàsic atribueix a les Comunitats Autònomes, respecte de les àrees de règim economicofinancer i despeses de personal de les universitats públiques de la Comunitat Valenciana.  
2. Servei de Control Financer del Sector Públic Instrumental, que té atribuïdes les funcions següents:  
a) Analitzar i avaluar els pressupostos dels organismes autònoms, les entitats de dret públic, les societats mercantils, les fundacions no sanitàries del sector públic i els consorcis no sanitaris adscrits a la Generalitat, que estiguen sota la dependència o la vinculació de l'Administració de la Generalitat o d'altres ens del seu sector públic, a fi de determinar-ne la consistència i l'impacte econòmic en el pressupost de la Generalitat.  
b) Fer el seguiment de la informació remesa pels organismes autònoms, les entitats de dret públic, les societats mercantils, les fundacions no sanitàries del sector públic i els consorcis no sanitaris adscrits a la Generalitat, que estiguen sota la dependència o la vinculació de l'Administració de la Generalitat o d'altres ens del seu sector públic, pel que fa a l'execució de pressupost anual, així com els diferents informes que remeten els òrgans responsables del control financer.  
  
c) Elaborar els informes preceptius d'acord amb la normativa vigent en matèria de gestió pressupostària i, en el marc dels compromisos i les obligacions assumits en la Llei orgànica d'estabilitat pressupostària i sostenibilitat financera, l'anàlisi dels objectius i les actuacions, de la seua coherència amb les polítiques de despesa i l'avaluació de la incidència pressupostària dels organismes autònoms, les entitats de dret públic, les societats mercantils, les fundacions no sanitàries del sector públic i els consorcis no sanitaris adscrits a la Generalitat, que estiguen sota la dependència o la vinculació de l'Administració de la Generalitat o d'altres ens del seu sector públic.  
d) Analitzar, avaluar i validar els pressupostos relatius a despeses de capítol I de les diferents entitats que componen el sector públic instrumental, excepte les entitats pertanyents al sector sociosanitari.  
e) Analitzar, informar i fer el seguiment de les modificacions de les condicions retributives, així com de totes les situacions de les quals es deriven conseqüències econòmiques, en matèria de retribucions i indemnitzacions del personal al servei del sector públic instrumental excepte les entitats pertanyents al sector soci sanitari.  
f) Estudiar i quantificar els costos del personal actiu del sector públic instrumental, excepte les entitats pertanyents al Sector soci sanitari, així com establir els mecanismes d'informació sobre aquests costos.  
g) Elaborar les propostes d'autorització de la massa salarial dels convenis o els acords col·lectius del personal laboral, excepte del personal de les entitats pertanyents al Sector soci sanitari, i altres informes preceptius en matèria de personal, en els termes que estableix la legislació vigent.  
3. Servei de Control de les Entitats Públiques Sociosanitàries, que té atribuïdes les funcions següents:  
a) Analitzar i avaluar els pressupostos de les entitats públiques sociosanitàries adscrites a la Generalitat, que estan sota la dependència o la vinculació de l'Administració de la Generalitat o d'altres ens del seu sector públic, amb vista a determinar-ne la consistència i l'impacte econòmic en el pressupost de la Generalitat.  
b) Fer el seguiment de la informació remesa per les entitats públiques sociosanitàries adscrites a la Generalitat, que estiguen sota la dependència o la vinculació de l'Administració de la Generalitat o d'altres ens del seu sector públic, pel que fa a l'execució de pressupost anual, així com els diferents informes que remeten els òrgans responsables del control financer.  
c) Elaborar els informes preceptius d'acord amb la normativa vigent en matèria de gestió pressupostària i, en el marc dels compromisos i les obligacions assumits en la Llei orgànica d'estabilitat pressupostària i sostenibilitat financera, l'anàlisi dels objectius i les actuacions, de la seua coherència amb les polítiques de despesa i l'avaluació de la incidència pressupostària de les entitats públiques sociosanitàries adscrites a la Generalitat, que es troben sota la dependència o la vinculació de l'Administració de la Generalitat o d'altres ens del seu sector públic.  
  
d) Analitzar, avaluar i validar els pressupostos relatius a despeses del capítol I de les diferents entitats que componen el sector sociosanitari.  
e) Analitzar, informar i fer el seguiment de les modificacions de les condicions retributives, així com de totes les situacions de les quals es deriven conseqüències econòmiques, en matèria de retribucions i indemnitzacions del personal al servei de les entitats del sector sociosanitari.  
f) Estudiar i quantificar els costos del personal actiu del sector sociosanitari, així com establir els mecanismes d'informació sobre aquests costos.  
g) Elaborar les propostes d'autorització de la massa salarial dels convenis o els acords col·lectius del personal laboral, funcionarial o estatutari i altres informes preceptius en matèria de personal del sector soci sanitari, en els termes establits per la legislació vigent.  
  
4. Servei de Coordinació de Nòmines, que té atribuïdes les funcions següents:  
a) Coordinar i controlar els processos de nòmines del personal al servei de la Generalitat i altres òrgans de l'Administració autonòmica, així com els costos socials vinculats a aquests i elaborar les normes i les directrius per a la confecció de la nòmina, així com de les seues incidències i variacions, de tot el personal al servei de la Generalitat.  
  
b) Fer propostes de millora de les aplicacions implicades en la gestió del pagament de retribucions.  
c) Informar i proposar accions formatives destinades a les persones usuaries del sistema de nòmina, així com la coordinació d'aquestes, amb el Servei d'Aplicacions d'Hisenda de la Direcció General de Tecnologies de la Informació i les Comunicacions.  
d) Coordinar, gestionar, controlar i pagar les assegurances socials, les mutualitats i els drets passius, així com fer el seguiment dels processos d'incapacitat temporal.  
e) Tramitar els expedients de reintegrament i de compensació de deutes per errors materials, en la nòmina del personal al servei de la Generalitat.  
Article 16. Subdirecció General d'Anàlisi i Avaluació de Polítiques de Despesa  
A la Subdirecció General d'Anàlisi i Avaluació de Polítiques de Despesa, li correspon assessorar i donar suport i assistència tècnica a la persona titular de la Direcció General de Pressupostos. Així mateix, li correspon col·laborar amb la resta dels departaments implicats en les actuacions dirigides a millorar i modernitzar els procediments economicofinancers i de gestió pressupostària, especialment les funcions d'impuls, evolució i coordinació del nou Sistema d'Informació Economicofinancera de la Generalitat. Igualment, li correspon dirigir els projectes de planificació estratègica en matèria d'avaluació de polítiques de despesa, a fi d'obtindre més eficàcia i eficiència, en el marc de la planificació pressupostària del sector públic valencià. De la mateixa manera, li correspon fer el seguiment, l'anàlisi, l'avaluació i les propostes respecte de les polítiques pressupostàries de despeses i el seu finançament. Finalment, li correspon planificar, dirigir, controlar, coordinar i supervisar l'activitat dels serveis sota la seua dependència que s'indiquen a continuació:  
  
1. Servei de Planificació Estratègica i Suport al Nou Sistema d'Informació Economico-Financera de la Generalitat, que té atribuïdes les funcions següents  
a) Participar en la coordinació de projectes de planificació estratègica en matèria d'avaluació de polítiques de despesa, a fi d'obtindre més eficàcia i eficiència, en el marc de la planificació pressupostària del sector públic valencià.  
b) Dirigir les activitats de seguiment i avaluació de les actuacions derivades dels plans estratègics, mitjançant l'anàlisi, l'avaluació i l'emissió d'alertes primerenques de les desviacions de les polítiques sectorials de despesa, per a complir els seus objectius.  
c) Proposar mesures tendents a corregir desequilibris en el compliment dels objectius, així com, si és el cas, a reassignar recursos que permeten una optimització de la despesa pública.  
d) Dirigir l'anàlisi i el seguiment de les fitxes d'impacte pressupostari.  
e) Coordinar la implantació i l'evolució, en col·laboració amb la resta dels departaments competents, del visor pressupostari i els possibles instruments que permeten complir els requeriments en matèria de transparència pressupostària i de seguiment de polítiques de despesa, establits en la normativa en vigor.  
f) Dur a terme les labors d'assessorament, suport i assistència tècnica i gestió documental del nou Sistema d'Informació Economicofinancera de la Generalitat, incloent-hi el control i la coordinació de la normativa i les instruccions que l'afecten procedents dels diferents departaments.  
g) Dur-ne a terme qualsevol altra que se li encomane en relació amb les matèries que li són pròpies.  
2. Servei d'Estudis i Anàlisis de Polítiques de Despeses i el seu Finançament, que té atribuïdes les funcions següents  
a) Efectuar el seguiment de l'evolució i execució de les polítiques pressupostàries de despesa i el seu finançament i l'elaboració dels estudis i les propostes precises per al control adequat d'aquestes polítiques, dins de les directrius marcades pel Consell, així com fer l'anàlisi de la distribució territorial d'aquestes.  
b) Fer el seguiment de l'execució pressupostària de despeses amb la finalitat d'analitzar l'escenari de consolidació pressupostària, i col·laborar, amb la resta de departaments implicats, en la previsió dels marcs pressupostaris i dels plans d'estabilitat financera.  
  
c) Dur a terme actuacions de col·laboració amb l- Autoritat Independent de Responsabilitat Fiscal (AIREF), juntament amb la resta dels departaments implicats, en els diferents programes d- anàlisi de la despesa pública spending review que es duen a terme en l'àmbit de la Generalitat.  
d) Desenvolupar les actuacions de col·laboració i participació en l'exercici de les funcions atribuïdes a aquesta subdirecció en el nou Sistema d'Informació Economicofinancer de la Generalitat. En aquest sentit, li correspon analitzar i coordinar la implantació de noves tècniques i metodologies de gestió economicofinancera, així com reformular processos i aplicacions de gestió en aquest sistema.  
  
e) Fer tasques de desenvolupament i millora d'informes i consultes en les eines d- intel·ligència de negoci business intelligence de la Generalitat, en col·laboració amb la resta dels departaments afectats, per a un seguiment millor de les operacions de gestió economicofinanceres.  
  
f) Dur-ne a terme qualsevol altra que se li encomane en relació amb les matèries que li són pròpies.  
  
Secció III  
Unitats administratives de la Direcció General de Tributs i Joc  
  
Article 17. Unitats administratives de la Direcció General de Tributs i Joc  
La Direcció General de Tributs i Joc s'estructura en les unitats administratives següents:  
1. Subdirecció General de Tributs, de la qual depèn el servei següent:  
Servei d'Elaboració Normativa i Planificació  
2. Subdirecció General de Joc, de la qual depenen els serveis següents:  
a) Servei d'Autoritzacions i Homologacions de Joc  
b) Servei de Normes, Estudis i Procediments de Joc  
  
Article 18. Subdirecció General de Tributs  
1. A la Subdirecció General de Tributs, li correspon assessorar i donar suport i assistència tècnica a la persona titular de la Direcció General de Tributs i Joc, en particular en les competències següents:  
  
a) Estudiar, elaborar i proposar a la Direcció General de Tributs i Joc les normes autonòmiques relatives a ingressos de naturalesa tributària, preus públics o fiances d'arrendaments urbans o de prestació de serveis i subministraments complementaris, incloent-hi l'elaboració de les memòries justificatives i economicofinanceres requerides a aquest efecte per la normativa aplicable.  
b) Analitzar, estudiar i informar les qüestions de caràcter fiscal que afecten directament o indirectament la Comunitat Valenciana i elaborar les propostes de política fiscal.  
c) Elaborar instruccions i circulars per a complir normes autonòmiques, i contestar consultes escrites o emetre informes per a interpretar-les.  
d) Elaborar informes per a determinar la postura del Consell en relació amb iniciatives parlamentàries amb incidència en l'àmbit fiscal.  
e) Elaborar els models de declaració de tributs o preus públics de competència de la Generalitat.  
f) Redactar les propostes de resolució dels procediments de nul·litat de ple dret o declaració de lesivitat dels actes dictats en matèria tributària.  
g) Formular les estimacions pressupostàries d'ingressos la gestió dels quals siga de competència de la Generalitat i de la memòria de beneficis fiscals del pressupost de la Generalitat, així com el control del nivell d'execució dels ingressos de dret públic i dels beneficis fiscals de la Generalitat.  
h) Avaluar les propostes dels plans plurianuals de gestió i dels programes anuals d'actuació de l'Agència Tributària Valenciana per a la seua elevació a l'aprovació per la persona titular de la conselleria, així com totes les propostes i les iniciatives de millora que efectuen els òrgans competents d'aquesta agència en l'àmbit de la planificació i la programació de la seua activitat.  
i) Participar, en representació de la Generalitat, en els òrgans de coordinació normativa en matèria tributària, quan no corresponguen a la persona titular de la conselleria competent en matèria d'hisenda o al director o directora general.  
2. Així mateix, li correspon planificar, dirigir, controlar, coordinar i supervisar l'activitat del Servei d'Elaboració Normativa i Planificació, les funcions del qual es detallen a continuació:  
a) Donar suport i assessorar la Subdirecció General de Tributs en l'exercici de les seues funcions, entre aquestes l'elaboració i la tramitació normativa.  
b) Efectuar el seguiment de les normes que, en matèria tributària, preus públics i de fiances d'arrendaments urbans o de prestació de serveis i subministraments complementaris, es promulguen, a l'efecte de compilar-les i difondre-les.  
c) Elaborar les propostes de contestació a les queixes presentades en matèria de la competència de la direcció general davant del Defensor del Poble, el Síndic de Greuges o les altres institucions de defensa dels drets de la ciutadania o de les persones contribuents.  
d) Supervisar el sistema d'atenció de queixes, suggeriments i altres instruments de control de qualitat i avaluació dels serveis en l'àmbit de les competències de la subdirecció general, i elaborar la proposta de contestació de les queixes formulades en l'àmbit de funcions de la subdirecció general.  
e) Formular les propostes d'aprovació dels models de declaració i autoliquidació dels recursos de dret públic de la Hisenda Pública Valenciana.  
f) Supervisar i mantindre els portals tributaris, els repositoris electrònics, els manuals d'atenció i dels altres instruments de normalització, assistència, divulgació i informació en matèria tributària de competència de la direcció general.  
g) Mantindre el fons documental de la Subdirecció General i formular, si és el cas, la proposta d'adquisició del fons documental esmentat.  
  
h) Qualsevol altra que, en el marc de les seues funcions respectives, encomanen al Servei la Direcció General de Tributs i Joc o la Subdirecció General de Tributs.  
  
Article 19. Subdirecció General de Joc  
A la Subdirecció General de Joc, li correspon assessorar i donar suport i assistència tècnica a la persona titular de la Direcció General de Tributs i Joc. Així mateix, li correspon planificar, dirigir, controlar, coordinar i supervisar l'activitat dels serveis que en depenen que s'indiquen a continuació:  
1. Servei d'Autoritzacions i Homologacions de Joc, al qual corresponen les funcions següents:  
a) Programar, promoure i tramitar els expedients administratius en matèria de joc.  
b) Coordinar i impulsar la gestió en matèria de joc de les direccions territorials d'Hisenda i Model Econòmic, així com cooperar en la recaptació i la inspecció de la tributació de joc.  
c) Gestionar el Registre de Persones Excloses d'Accés al Joc.  
d) Qualsevol altra que, en el marc de les funcions atribuïdes a la Subdirecció General a la qual està adscrit el Servei, li encomanen la Direcció General de Tributs i Joc o la Subdirecció General de Joc.  
  
2. Servei de Normes, Estudis i Procediments de Joc, que té a càrrec seu aquestes funcions:  
a) Fer el seguiment normatiu i elaborar normes, estudis, informes i anàlisis en matèria de joc.  
b) Informar les direccions territorials sobre les normes i els criteris que es dicten en matèria de joc.  
c) Coordinar i impulsar l'harmonització i la cooperació amb l'Administració de l'Estat i de les comunitats autònomes en matèria de joc.  
  
d) Promoure convenis de col·laboració o altres instruments amb les administracions locals en matèria de joc.  
e) Efectuar el seguiment de l'aplicació de les mesures dels plans del joc responsable i la seua efectivitat.  
f) Donar suport a la Comissió del Joc i a la preparació del seu informe anual.  
g) Proposar i col·laborar amb el centre directiu encarregat de les tecnologies de la informació i les comunicacions en la creació i manteniment de la pàgina web de la Comissió del Joc.  
h) Assistir la Comissió Tècnica de Coordinació Interadministrativa en matèria de joc.  
i) Programar, coordinar i impulsar les inspeccions en matèria de joc.  
  
j) Promoure i col·laborar amb el centre gestor encarregat de la formació de les policies locals i unitats del Cos Nacional de Policia en la formació sobre la matèria de joc, de les referides policies locals o les unitats del Cos Nacional de Policia adscrites a la Comunitat Valenciana.  
k) Proposar la incoació i tramitar expedients sancionadors per infraccions en matèria de joc, així com tramitar els recursos que s'interposen contra les resolucions recaigudes en aquests.  
l) Qualsevol altra que, en el marc de les funcions atribuïdes a la Subdirecció General a la qual està adscrit el Servei, li encomanen la Direcció General de Tributs i Joc o la Subdirecció General del Joc.  
  
  
Secció IV  
Unitats administratives de la Direcció General de Tecnologies de la Informació i les Comunicacions  
  
Article 20. Unitats administratives de la Direcció General de Tecnologies de la Informació i les Comunicacions  
Per a desenvolupar les seues competències, la Direcció General de Tecnologies de la Informació i les Comunicacions s'estructura en aquestes unitats:  
1. Subdirecció General de Coordinació i Gestió de les TIC, de la qual depenen els serveis següents:  
a) Servei de Coordinació de Projectes TIC i Qualitat  
b) Servei de Coordinació Administrativa de les TIC  
c) Servei de Gestió Economicopressupostària de les TIC  
d) Servei d'Organització de les TIC  
2. Subdirecció General de Sistemes i Gestió del Lloc de Treball, de la qual depenen aquests serveis:  
a) Servei de Sistemes  
b) Servei de Gestió del Lloc de treball  
3. Subdirecció General de Modernització, de la qual depenen aquests serveis:  
a) Servei d'Innovació i Modernització  
b) Servei de Components d'Administració Electrònica  
c) Servei de Sistemes Corporatius  
4. Subdirecció General de Telecomunicacions, de la qual depenen aquests serveis:  
a) Servei de Comunicacions Corporatives  
b) Servei de Gestió de l'Espai Radioelèctric  
c) Servei de Telecomunicacions  
5. Subdirecció General d'Informàtica Departamental, de la qual depenen aquests serveis:  
a) Servei d'Informàtica per a Presidència i Transparència  
b) Servei d'Informàtica per a Igualtat i Serveis Socials  
c) Servei d'Informàtica per a Economia Sostenible i Ocupació  
d) Servei d'Informàtica per a Agricultura i Medi Ambient  
e) Servei d'Informàtica per a Habitatge i Obres Públiques  
6. Subdirecció General d'Informàtica per a Justícia i Hisenda, de la qual depenen aquests serveis:  
a) Servei d'Informàtica per a Administració Pública i Interior  
b) Servei d'Informàtica per a Administració de Justícia  
c) Servei d'Informàtica en l'àmbit Economicofinancer  
d) Servei d'Informàtica en l'Àmbit de Nòmines i Fons Europeus  
  
7. Subdirecció General d'Informàtica per a Educació i Innovació, de la qual depenen aquests serveis:  
a) Servei d'Informàtica per a la Gestió Educativa  
b) Servei d'Informàtica per als Centres Educatius  
c) Servei d'Informàtica per a Innovació, Universitat, Cultura i Esport  
8. Subdirecció General de Ciberseguretat, de la qual depenen aquests serveis:  
a) Servei de Ciberseguretat Corporativa  
b) Servei de Confiança Digital  
c) Servei de Ciberseguretat Industrial  
  
Article 21. Subdirecció General de Coordinació i Gestió de les TIC  
A la Subdirecció General de Coordinació i Gestió de les TIC, li correspon assessorar i donar suport i assistència tècnica a la persona titular de la Direcció General de Tecnologies de la Informació i les Comunicacions. Així mateix, li correspon planificar, dirigir, controlar, coordinar i supervisar les activitats dels serveis següents  
1. Servei de Coordinació de Projectes TIC i Qualitat, que té atribuïdes aquestes funcions:  
a) Fer la planificació estratègica i el seguiment de l'execució de les polítiques marcades per Consell en matèria de tecnologies de la informació i les comunicacions, incloent-hi la definició de les eines tecnològiques necessàries i l'elaboració de la documentació associada.  
b) Donar suport a la Direcció General en la comunicació i la difusió d'actuacions de la Conselleria, en coordinació amb el gabinet de premsa, mitjançant l'elaboració de continguts en matèria de les TIC i l'actualització d'aquests en les diferents plataformes de comunicació.  
  
c) Gestionar el coneixement, assignar dinàmicament els recursos humans pertanyents a la DGTIC en funció de les càrregues de treball i definir i proposar els plans de formació en matèria TIC tant per al personal de la DGTIC com per al personal al servei de l'Administració de la Generalitat.  
d) Coordinar els programes i els projectes que es duguen a terme en la DGTIC, i donar suport a la gestió de la cartera de projectes de la direcció general.  
e) Definir la metodologia i implementar les millores pràctiques per a la gestió de projectes i serveis TIC, proporcionant les eines tecnològiques necessàries, així com elaborar la documentació necessària.  
f) Impulsar models de col·laboració entre universitats, instituts tecnològics, empreses i Administració pública per a definir estàndards, criteris i recomanacions que garantisquen un nivell adequat de qualitat, seguretat i interoperabilitat dels sistemes d'informació que es desenvolupen i s'implanten a la Comunitat Valenciana.  
g) Implantar les mesures necessàries dins del seu àmbit de competència per a garantir la seguretat, la qualitat i la interoperabilitat exigibles als sistemes d'informació de la Generalitat, en coordinació amb els serveis de la direcció general competent en matèria de seguretat i administració electrònica.  
h) Donar suport a la Direcció General en la gestió de la qualitat en la prestació de serveis TIC i assegurar la qualitat dels productes i els serveis TIC que ofereix la DGTIC, proporcionant la definició de la metodologia, de les bones pràctiques i les eines tecnològiques necessàries.  
i) Qualsevol altra funció de finalitat anàloga que se li encomane.  
  
2. Servei de Coordinació Administrativa de les TIC, que té atribuïdes aquestes funcions:  
a) Supervisar, estudiar i preparar en coordinació amb les altres unitats de la DGTIC, i dins de l'àmbit d'aquesta, la documentació relativa a les propostes inicials dels expedients de contractació.  
b) Elaborar els plecs contractuals a partir de les propostes efectuades pels diferents serveis de la DGTIC.  
c) Coordinació amb la resta dels òrgans de la Conselleria per a impulsar, fins que es formalitzen, els expedientes competència del servei.  
d) Elaborar els informes necessaris per a la tramitació dels expedients contractuals que donen resposta a les observacions formulades pels diferents òrgans de la Conselleria.  
e) Elaborar les propostes de pròrrogues i possibles modificacions contractuals que puguen plantejar els diferents serveis de la DGTIC.  
  
f) Donar suport jurídic i administratiu en les matèries pròpies del seu àmbit competencial.  
g) Elaborar les instruccions necessàries en matèria de contractació per a millorar l'eficiència en els procediments gestionats per la DGTIC.  
  
h) Efectuar les gestions oportunes per a assegurar la deguda coordinació amb el Servei de Gestió Econòmica per a tramitar expedients amb implicacions pressupostàries.  
i) Qualsevol altra funció de finalitat anàloga que se li encomane.  
  
3. Servei de Gestió Economicopressupostària de les TIC, que té atribuïdes les funcions següents.  
a) Fer la gestió economicopressupostària dels convenis, els acords i els protocols de col·laboració establits per la DGTIC.  
b) Fer la gestió economicopressupostària de les línies de subvenció en matèria TIC publicades per la DGTIC.  
c) Tramitar les propostes de gestió economicopressupostària de la DGTIC als òrgans competents.  
d) Dissenyar el pressupost i fer el seguiment de l'execució dels diferents programes pressupostaris, en coordinació amb les diferents unitats administratives de la Direcció General, així com el control i la gestió de la caixa fixa de la Direcció General.  
e) Identificar i analitzar les fonts de finançament externes per als projectes relatius a les TIC, en particular dels programes de finançament europeu, en cooperació amb la subdirecció general responsable de projectes i fons europeus.  
f) Preparar les propostes de projectes cofinançats amb fons externs i fer la gestió administrativa derivada d'aquest finançament d'acord amb les directrius que fixe la direcció general amb competència en fons europeus.  
g) Fer el seguiment i la gestió de la facturació vinculada a la contractació promoguda per la DGTIC en el seu àmbit de competències.  
h) Estudiar i analitzar els assumptes relacionats amb la gestió economicopressupostària dels diferents programes pressupostaris de la DGTIC, en col·laboració amb el Servei de Coordinació de Projectes TIC i Qualitat i d'Organització i Gestió Pressupostària.  
i) Coordinar i executar la programació econòmica de la DGTIC en coordinació amb les diferents unitats administratives d'aquesta, així com el seu seguiment, i mantindre actualitzades les eines d'informació i gestió econòmica de la DGTIC.  
j) Coordinar i elaborar la informació econòmica que sol·liciten els òrgans superiors.  
k) Coordinar les diferents unitats administratives de la DGTIC en la gestió de projectes finançats amb fons europeus vetlant pel compliment de la normativa europea.  
l) Qualsevol altra funció de finalitat anàloga que se li encomane.  
  
4. Servei d'Organització de les TIC, que té atribuïdes les funcions següents:  
a) Fer propostes de reenginyeria i millora dels processos de gestió administrativa de la DGTIC i dels seus mètodes de treball, i col·laborar en la implantació de les mesures de racionalització, simplificació i optimització de la gestió de la Direcció General que es determinen, en coordinació amb els serveis corresponents de la conselleria que tinga les competències en simplificació administrativa.  
b) Coordinar, impulsar i elaborar les propostes de convenis, acords i protocols de col·laboració de la DGTIC fins que es formalitzen.  
  
c) Elaborar les convocatòries de gestió d'ajudes i subvencions en col·laboració amb les altres unitats de la DGTIC.  
d) Donar suport a la planificació i la gestió de recursos humans del personal adscrit a la DGTIC.  
e) Dissenyar i elaborar els models i els formularis de sol·licituds utilitzats en l'àmbit competencial de la DGTIC.  
f) Fer el seguiment de les normes promulgades i publicades en els diaris oficials que siguen d'interés per a la DGTIC, a l'efecte de compilar-les i difondre-les entre els altres serveis de la DGTIC.  
g) Elaborar la carta de serveis de TIC als òrgans de la Generalitat en coordinació amb totes les unitats administratives de la DGTIC.  
h) Ajudar en l'elaboració i la redacció de la normativa que emana del desenvolupament de les competències pròpies de la Direcció General, així com la recopilació i la difusió de normativa estatal i europea de l'àmbit TIC.  
i) Fer la valoració i l'arxivament de la documentació administrativa de la Direcció General en qualsevol suport per a conservar-la i consultar-la en l'Arxiu Central de la Conselleria d'Hisenda i Model Econòmic i, si és el cas, en l'Arxiu Intermedi i en l'Històric de la Generalitat.  
  
j) Analitzar, fer-ne el seguiment i implementar en la resta dels serveis de la DGTIC la normativa en matèria de protecció de dades, així com la coordinació oportuna amb la Delegació de Protecció de Dades Personals.  
k) Proposar a l'Institut Valencià d'Administració Pública l'itinerari de formació tant per al personal de la DGTIC com per al personal al servei de l'Administració de la Generalitat en matèria TIC, a fi d'aconseguir que el personal aconseguisca i mantinga les habilitats i les competències necessàries en tecnologies de la informació i les comunicacions i en qualsevol altra disciplina relacionada amb les competències de la direcció general.  
l) Qualsevol altra funció de finalitat anàloga que se li encomane.  
  
Article 22. Subdirecció General de Sistemes i Gestió del Lloc de Treball  
A la Subdirecció General de Sistemes i Gestió del Lloc de Treball, li correspon assessorar la persona titular de la Direcció General de Tecnologies de la Informació i les Comunicacions, i donar-li suport i assistència tècnica. Així mateix, li correspon planificar, dirigir, controlar, coordinar i supervisar l'activitat dels serveis sota la seua dependència que s'indiquen a continuació:  
1. Servei de Sistemes, que té atribuïdes aquestes funcions  
a) Gestionar, mantindre, fer evolucionar i administrar la infraestructura de sistemes que sustenta les aplicacions i els serveis de tecnologies de la informació i les comunicacions, en l'àmbit de competències de la Direcció General.  
b) Definir i implantar els estàndards en sistemes de gestió de bases de dades corporatives, servidors d'aplicacions, frontals web i programari base per al funcionament de les aplicacions en coordinació amb la resta dels serveis de la Direcció General.  
c) Definir, aprovar i supervisar la implantació d'estàndards, criteris i recomanacions tècniques i d'utilització dels centres de processament de dades i sales tècniques en l'àmbit de competències de la Direcció General, així com la seua gestió, en coordinació amb els serveis amb competències en construcció i posada en marxa d'aplicacions.  
d) Implantar les mesures necessàries per a assegurar el correcte funcionament i la disponibilitat en la producció de les aplicacions.  
e) Implantar les mesures necessàries per a garantir la seguretat i la qualitat dels sistemes i de les infraestructures i plataformes tecnològiques associades, en coordinació amb els serveis de la direcció general competent en matèria de seguretat i qualitat.  
f) Assessorar la Direcció General i altres departaments de la Generalitat i els seus organismes autònoms en matèria de sistemes, i promoure la coordinació i la cooperació de les actuacions en aquest àmbit.  
  
g) Gestionar i administrar les infraestructures de comunicacions situades en els Centres de Protecció de Dades (CPD) corporatius, en coordinació amb els serveis amb competències en comunicacions corporatives i seguretat.  
h) Planificar i supervisar les activitats de la societat mercantil de la Generalitat Infraestructures i Serveis de Telecomunicacions i Certificació SAU en l'àmbit d'activitat pròpia d'aquest servei.  
i) Qualsevol altra funció de finalitat anàloga que se li encomane.  
  
2. Servei de Gestió del Lloc de Treball, que té atribuïdes aquestes funcions:  
a) Gestionar i donar suport al «Centre d'Atenció a Usuaris (CAU-TIC)», que dona servei a les persones usuaries TIC en l'àmbit de competències del Servei, així com una atenció directa especialitzada (nivell 2) a aquestes persones.  
b) Dur a terme la gestió, el manteniment i l'administració del material informàtic que conforma el lloc de treball, tant maquinari com programari, en l'àmbit de competències de la DGTIC, excepte el corresponent als centres educatius i l'Administració de justícia.  
c) Definir, estandarditzar, homogeneïtzar i fer evolucionar el Lloc de Treball Normalitzat (LTN), que comprén els equipaments maquinari i programari del lloc de treball tipus en l'àmbit de competències de la DGTIC, exceptuant l'àmbit educatiu i l'Administració de justícia.  
  
d) Implantar les mesures tècniques i organitzatives per a garantir la seguretat, la qualitat, la disponibilitat, la integritat i ús eficient de qualsevol dispositiu relacionat amb el lloc de treball del personal empleat públic en coordinació amb els serveis de la direcció general competent en matèria de seguretat i qualitat.  
e) Estudiar i aplicar solucions tecnològiques innovadores aplicades al lloc de treball del personal empleat públic.  
  
f) Assessorar la Direcció General i altres departaments de la Generalitat i els seus organismes autònoms en matèria d'equipament de lloc de treball, i promoure la coordinació i la cooperació de les actuacions en aquest àmbit.  
g) Qualsevol altra funció de finalitat anàloga que se li encomane.  
  
Article 23. Subdirecció General de Modernització  
A la Subdirecció General de Modernització, li correspon assessorar la persona titular de la Direcció General de Tecnologies de la Informació i les Comunicacions, i donar-li suport i assistència tècnica. Així mateix, li correspon planificar, dirigir, controlar, coordinar i supervisar l'activitat dels serveis que en depenen que s'indiquen a continuació:  
  
1. Servei d'Innovació i Modernització, que té atribuïdes aquestes funcions:  
a) Estudiar, planificar i fer propostes innovadores per a implementar noves tècniques d'organització i instruments de treball de l'Administració Autonòmica.  
b) Impulsar l'elaboració i l'execució de plans, programes i mesures de racionalització per a millorar l'eficiència i l'eficàcia de l'Administració Autonòmica.  
c) Avaluar els plans, els programes i les mesures implantades i els seus resultats.  
d) Analitzar les tecnologies emergents i avaluar-ne l'aplicació en la millora de l'Administració de la Generalitat.  
e) Impulsar la implantació de la governança de la dada en la Generalitat.  
f) Promoure les mesures necessàries per a garantir la seguretat i la qualitat en les seues propostes, en coordinació amb els serveis de la direcció general competent en matèria de seguretat i qualitat.  
g) Qualsevol altra funció de finalitat anàloga que se li encomane.  
  
2. Servei de Components d'Administració Electrònica, que té atribuïdes aquestes funcions:  
a) Definir i gestionar el catàleg de solucions TIC corporatives que permeten a la ciutadania i a les empreses poder relacionar-se amb les administracions públiques a través de mitjans electrònics, així com les eines que faciliten la gestió electrònica dels procediments en l'àmbit de l'Administració de la Generalitat i els seus organismes autònoms.  
  
b) Desenvolupar, implantar i mantindre les aplicacions del catàleg esmentat anteriorment, i possibilitar la integració d'altres sistemes d'informació de la Generalitat amb aquestes.  
  
c) Implantar les mesures necessàries per a garantir la seguretat, la qualitat i la interoperabilitat exigibles als sistemes d'informació de la Generalitat, en coordinació amb els serveis de la direcció general competent en matèria de seguretat i qualitat.  
d) Assessorar la direcció general i altres departaments de la Generalitat i els seus organismes autònoms en aspectes tècnics relacionats amb l'administració electrònica.  
e) Cooperar amb altres administracions públiques per a impulsar administració electrònica i els serveis públics interoperables.  
f) Qualsevol altra funció de finalitat anàloga que se li encomane.  
  
3. Servei de Sistemes Corporatius, que té atribuïdes aquestes funcions:  
a) Definir i gestionar el catàleg d'aplicacions corporatives en l'àmbit de competències de la Subdirecció General.  
b) Dur a terme la direcció, el desenvolupament, el manteniment i el suport de les aplicacions que es detallen en aquest catàleg.  
c) Implantar les mesures necessàries per a garantir la seguretat, la qualitat i la interoperabilitat exigibles als sistemes d'informació de la Generalitat i en les relacions amb les altres administracions i amb la ciutadania per mitjans electrònics, d'acord amb l'Esquema Nacional d'Interoperabilitat i amb l'Esquema Nacional de Seguretat, en coordinació amb els serveis de la direcció general competent en matèria de seguretat i qualitat.  
d) Elaborar quadres de comandament i gestionar la informació, el coneixement i els sistemes d'intel·ligència de negoci (business intelligence, BI) i dades a gran escala (big data), amb l'objectiu d'assessorar els òrgans directius de la Generalitat en la presa de decisions, en coordinació amb el Servei de Coordinació de Projectes TIC i Qualitat.  
  
e) Dirigir, desenvolupar, mantindre i donar suport a les aplicacions informàtiques d'ús propi per a l'òrgan de la Generalitat Valenciana amb competències en tecnologies de la informació i les comunicacions (TIC).  
f) Qualsevol altra funció de finalitat anàloga que se li encomane.  
  
  
Article 24. Subdirecció General de Telecomunicacions  
A la Subdirecció General de Telecomunicacions li correspon assessorar i donar suport i assistència tècnica a la persona titular de la Direcció General de Tecnologies de la Informació i les Comunicacions. Així mateix, li correspon planificar, dirigir, controlar, coordinar i supervisar l'activitat dels serveis que en depenen que s'indiquen a continuació:  
  
1. Servei de Comunicacions Corporatives, que té atribuïdes les funcions següents:  
a) Dissenyar i planificar la xarxa IP multiservei com a mitjà de transport del trànsit corporatiu de la Generalitat, així com proveir i gestionar els serveis corporatius de comunicacions: veu fixa i mòbil, serveis en mobilitat, connectivitat de seus, serveis de videoconferència i difusió de vídeo a l'empleat de la Generalitat i els seus organismes autònoms.  
b) Definir, aprovar i supervisar la implantació d'estàndards, criteris i recomanacions tècniques i d'utilització, que garantisquen un nivell adequat de qualitat, seguretat i interoperabilitat dels serveis de comunicacions corporatives.  
c) Dissenyar, planificar, dirigir i gestionar projectes relacionats amb la xarxa corporativa de la Generalitat i els seus organismes autònoms, entesa aquesta com les infraestructures i les plataformes tecnològiques per a la provisió de serveis corporatius de comunicacions al personal empleat de la Generalitat, incloent-hi els col·lectius de Sanitat i Educació.  
d) Proveir, gestionar i administrar els accessos a internet per a tota la Generalitat, així com els accessos des de l'exterior als recursos digitals que la Generalitat ofereix a través d'internet.  
e) Proveir, gestionar i administrar els accessos i els serveis prestats a entitats locals i altres col·lectius, a través de les xarxes d'interconnexió amb altres administracions, en particular a l'Administració general d'Estat.  
f) Proveir, gestionar i administrar les infraestructures de comunicacions, per cable i sense fil, en les seus de l'Administració de la Generalitat i els seus organismes autònoms, amb l'excepció dels centres sanitaris.  
g) Definir i implantar bones pràctiques per a l'ús dels serveis de comunicacions corporatives, en coordinació amb el servei amb competències en coordinació de projectes TIC i estàndards de qualitat.  
  
h) Definir, aprovar i supervisar la implantació d'estàndards, criteris i recomanacions tècniques i d'utilització, que garantisquen un nivell adequat de qualitat, seguretat i interoperabilitat dels serveis de comunicacions corporatives, en coordinació amb els serveis amb competències en seguretat, coordinació i qualitat.  
i) Implantar les mesures necessàries per a garantir la seguretat i la qualitat de les comunicacions corporatives i de les infraestructures i les plataformes tecnològiques associades, en coordinació amb els serveis amb competències en seguretat i coordinació i qualitat.  
j) Qualsevol altra funció de finalitat anàloga que se li encomane.  
  
2. Servei de Gestió de l'Espai Radioelèctric, al qual corresponen aquestes funcions:  
a) Elaborar propostes de normativa en matèria audiovisual.  
b) Tramitar els procediments administratius en matèria de ràdio i televisió, competència de la Generalitat.  
c) Custodiar el Registre de Prestadors del Servei de Comunicació Audiovisual.  
d) Assessorar en la supervisió dels projectes tècnics de radiodifusió i televisió relatius a llicències atorgades per la Generalitat.  
e) Formular propostes de planificació del domini públic radioelèctric en les bandes de freqüències de radiodifusió i televisió.  
f) Col·laborar en l'exercici de les facultats de control, inspecció i, si és el cas, la proposta de sancions en matèria de radiodifusió sonora i televisió.  
g) Qualsevol altra funció de finalitat anàloga que se li encomane.  
  
3. Servei de Telecomunicacions, que té atribuïdes aquestes funcions:  
a) Coordinar i supervisar el disseny i la planificació de la Xarxa de Transport Multiservei de la Generalitat, per a garantir-ne el rendiment i l'actualització tecnològica, i la qualitat del servei que ofereix a la resta de xarxes pròpies.  
b) Coordinar i supervisar el disseny i la planificació de la Xarxa de Comunicacions Mòbils Digitals d'Emergències i Seguretat (Xarxa COMDES).  
c) Coordinar i supervisar el disseny i la planificació de la prestació del servei de difusió de ràdio i televisió digital de la Generalitat, i en particular el prestat a la CVMC Corporació Valenciana de Mitjans de Comunicació.  
d) Supervisar l'operació i el manteniment de les xarxes de telecomunicacions pròpies de la Generalitat i els seus organismes autònoms, en particular de la Xarxa COMDES, les xarxes per a la difusió de ràdio i televisió digital, i la Xarxa de Transport.  
e) Supervisar el manteniment i les obres per a l'adequació i la millora en els centres per a l'allotjament de xarxes de la Generalitat i altres infraestructures associades, en particular tancaments, torres, sistemes de seguretat, sistemes elèctrics de baixa i mitjana tensió i sistemes autònoms d'energia.  
f) Instrucció dels aspectes tècnics de la tramitació de les sol·licituds d'accés, informació i coordinació d'obres civils relatives a infraestructures físiques susceptibles d'allotjar xarxes públiques de comunicacions electròniques, en compliment de les obligacions que estableix el Reial decret 330/2016, de 9 de setembre, relatiu a mesures per a reduir el cost del desplegament de les xarxes de comunicacions electròniques d'alta velocitat.  
g) Coordinar la gestió de l'Oficina COMDES per a la gestió tècnica i operativa de la Xarxa COMDES i l'atenció 7X24 a les persones usuaries dels cossos d'emergències i seguretat que operen a la Comunitat Valenciana, i al Centre de Coordinació d'Emergències de la Generalitat.  
  
h) Coordinar l'atenció a les persones usuaries de l'àrea de cobertura de la xarxa d'extensió de televisió digital terrestre de la Generalitat.  
  
i) Validació de peticions per a les instal·lacions de sistemes de televisió via satèl·lit SATTDT; instrucció tècnica de la tramitació d'ajudes per a instal·lacions de SATTDT.  
j) Definir, aprovar i supervisar la implantació d'estàndards, criteris i recomanacions tècniques i d'utilització, que garantisquen un nivell adequat de qualitat, seguretat i interoperabilitat de les infraestructures i les xarxes de telecomunicacions de la Generalitat i els seus organismes autònoms.  
k) Implantar les mesures necessàries dins del seu àmbit de competència per a garantir la seguretat, la qualitat i la interoperabilitat exigibles als sistemes d'informació de la Generalitat, en coordinació amb els serveis de la direcció general competent en matèria de seguretat, qualitat i administració electrònica.  
l) Planificar i supervisar les activitats de la societat mercantil de la Generalitat Infraestructures i Serveis de Telecomunicacions i Certificació, SAU, en l- àmbit d'activitat pròpia d'aquest servei.  
m) Qualsevol altra funció de finalitat anàloga que se li encomane.  
  
  
Article 25. Subdirecció General d'Informàtica Departamental  
A la Subdirecció General d'Informàtica Departamental, li correspon assessorar i donar suport i assistència tècnica a la persona titular de la Direcció General de Tecnologies de la Informació i les Comunicacions. Així mateix, li correspon planificar, dirigir, controlar, coordinar i supervisar l'activitat dels serveis que en depenen que s'indiquen a continuació:  
1. Servei d'Informàtica per a Presidència i Transparència, amb les següents funcions atribuïdes en el seu àmbit competencial:  
a) Definir i gestionar el catàleg d'aplicacions d'ús específic en l'àmbit de les conselleries competents en matèria de presidència, turisme, participació, transparència, cooperació i qualitat democràtica.  
  
b) Planificar, dissenyar, implantar i mantindre les aplicacions informàtiques d'ús específic en aquest àmbit competencial.  
c) Garantir l'homogeneïtat i la integració de les aplicacions en el procés d'implantació d'aquestes.  
d) Implantar les mesures necessàries per a garantir la seguretat, la qualitat i la interoperabilitat exigibles als sistemes d'informació de la Generalitat, en coordinació amb els serveis de la direcció general competent en matèria de seguretat, qualitat i administració electrònica.  
  
e) Gestionar la relació de la DGTIC amb els òrgans de la Generalitat en l'àmbit de la conselleria o conselleries competents en la matèria als quals ofereix productes i serveis de tecnologies de la informació i les comunicacions.  
f) Qualsevol altra funció de finalitat anàloga que se li encomane.  
  
2. Servei d'Informàtica per a Igualtat i Serveis Socials, que té atribuïdes les següents funcions en el seu àmbit competencial:  
a) Definir i gestionar el catàleg d'aplicacions d'ús específic en l'àmbit de la Conselleria o conselleries competents en matèria d'atenció primària i serveis socials, igualtat, diversitat i joventut.  
b) Planificar, dissenyar, implantar i mantindre les aplicacions informàtiques d'ús específic en aquest àmbit competencial.  
c) Garantir l'homogeneïtat i la integració de les aplicacions en el procés d'implantació d'aquestes.  
d) Implantar les mesures necessàries per a garantir la seguretat, la qualitat i la interoperabilitat exigibles als sistemes d'informació de la Generalitat, en coordinació amb els serveis de la direcció general competents en matèria de seguretat, qualitat i administració electrònica.  
  
e) Gestionar la relació de la DGTIC amb els òrgans de la Generalitat en l'àmbit de la conselleria o conselleries competents en la matèria als quals ofereix productes i serveis de tecnologies de la informació i les comunicacions.  
f) Qualsevol altra funció de finalitat anàloga que se li encomane.  
  
3. Servei d'Informàtica per a Economia Sostenible i Ocupació, que té atribuïdes les següents funcions en el seu àmbit competencial:  
a) Definir i gestionar el catàleg d'aplicacions d'ús específic en l'àmbit de la conselleria o conselleries competents en matèria d'economia sostenible, sectors productius, comerç i consum, treball, benestar i salut laboral, ocupació i formació.  
b) Planificar, dissenyar, implantar i mantindre les aplicacions informàtiques d'ús específic en aquest àmbit competencial.  
c) Garantir l'homogeneïtat i la integració de les aplicacions en el procés d'implantació d'aquestes.  
d) Implantar les mesures necessàries per a garantir la seguretat, la qualitat i la interoperabilitat exigibles als sistemes d'informació de la Generalitat, en coordinació amb els serveis de la direcció general competent en matèria de seguretat, qualitat i administració electrònica.  
  
e) Gestionar la relació de la DGTIC amb els òrgans de la Generalitat en l'àmbit de la conselleria o conselleries competents en la matèria als quals ofereix productes i serveis de tecnologies de la informació i les comunicacions.  
f) Qualsevol altra funció de finalitat anàloga que se li encomane.  
  
4. Servei d'Informàtica per a Agricultura i Medi Ambient, que té atribuïdes aquestes funcions:  
a) Definir i gestionar el catàleg d'aplicacions d'ús específic en l'àmbit de la conselleria o conselleries competents en matèria d'agricultura i desenvolupament rural, ramaderia, pesca, política agrària comuna, estructures agràries, emergència climàtica i transició ecològica.  
b) Definir i gestionar el catàleg d'aplicacions d'ús específic de l'Agència Valenciana de Foment i Garantia Agrària com a organisme pagador.  
c) Donar suport tècnic per a elaborar directrius i requisits tecnològics associats als procediments i la normativa pròpia en matèria agroalimentària, pesquera, de política agrària comuna i estructures agràries.  
  
d) Desenvolupar, implantar i mantindre les aplicacions del catàleg referides a agricultura, ramaderia, alimentació, pesca, política agrària comuna i estructures agràries, i possibilitar-ne la integració amb altres sistemes d'informació relacionats amb el ministeri corresponent.  
  
e) Gestionar la relació de la DGTIC amb els òrgans de la Generalitat en l'àmbit de la conselleria o conselleries competents en la matèria als quals ofereix productes i serveis de tecnologies de la informació i les comunicacions.  
f) Qualsevol altra funció de finalitat anàloga que se li encomane.  
  
5. Servei d'Informàtica per a Habitatge i Obres Públiques, que té atribuïdes les següents funcions en el seu àmbit competencial:  
a) Definir i gestionar el catàleg d'aplicacions d'ús específic en l'àmbit de la Conselleria o conselleries competents en matèria de política territorial, urbanisme i paisatge, obres públiques, mobilitat, habitatge, arquitectura bioclimàtica i sostenibilitat energètica.  
b) Planificar, dissenyar, implantar i mantindre les aplicacions informàtiques d'ús específic en aquest àmbit competencial.  
c) Garantir l'homogeneïtat i la integració de les aplicacions en el procés d'implantació d'aquestes.  
d) Implantar les mesures necessàries per a garantir la seguretat, la qualitat i la interoperabilitat exigibles als sistemes d'informació de la Generalitat, en coordinació amb els serveis de la direcció general competent en matèria de seguretat, qualitat i administració electrònica.  
  
e) Gestionar la relació de la DGTIC amb els òrgans de la Generalitat en l'àmbit de la conselleria o conselleries competents en la matèria als quals ofereix productes i serveis de tecnologies de la informació i les comunicacions.  
f) Qualsevol altra funció de finalitat anàloga que se li encomane.  
  
   
Article 26. Subdirecció General d'Informàtica per a Justícia i Hisenda  
  
A la Subdirecció General d'Informàtica per a Justícia i Hisenda, li correspon assessorar la persona titular de la Direcció General de Tecnologies de la Informació i les Comunicacions, i donar-li suport i assistència tècnica. Així mateix, li correspon planificar, dirigir, controlar, coordinar i supervisar l'activitat dels serveis que en depenen que s'indiquen a continuació:  
1. Servei d'Informàtica per a Administració Pública i Interior, que té atribuïdes les següents funcions en el seu àmbit competencial:  
a) Definir i gestionar el catàleg d'aplicacions d'ús específic en l'àmbit de la conselleria o conselleries competents en matèria d'interior, emergències, administració pública i funció pública.  
b) Planificar, dissenyar, implantar i mantindre les aplicacions informàtiques d'ús específic en aquest àmbit competencial.  
c) Garantir l'homogeneïtat i la integració de les aplicacions en el procés d'implantació d'aquestes.  
d) Implantar les mesures necessàries per a garantir la seguretat, la qualitat i la interoperabilitat exigibles als sistemes d'informació de la Generalitat, en coordinació amb els serveis de la direcció general competents en matèria de seguretat, qualitat i administració electrònica.  
  
e) Gestionar la relació de la DGTIC amb els òrgans de la Generalitat en l'àmbit de la conselleria o conselleries competents en la matèria als quals ofereix productes i serveis de tecnologies de la informació i les comunicacions.  
f) Qualsevol altra funció de finalitat anàloga que se li encomane.  
  
2. Servei d'Informàtica per a l'Administració de justícia, que té atribuïdes les següents funcions en el seu àmbit competencial:  
a) Definir i gestionar el catàleg d'aplicacions d'ús específic en l'àmbit de la Conselleria competent en matèria de justícia.  
b) Desenvolupar, implantar i mantindre les aplicacions del catàleg referides a l'àmbit judicial, tenint en compte la seua integració amb altres sistemes d'informació relacionats del Ministeri de Justícia i del Consell General del Poder Judicial. En aquest àmbit s'inclouen la gestió de personal de justícia, la gestió processal, la gravació i la documentació de vistes, els registres civils, la Fiscalia, així com qualsevol altre sistema que puga necessitar-se per a l'activitat pròpia de l'Administració de justícia.  
c) Implantar les mesures necessàries per a garantir la seguretat, la qualitat i la interoperabilitat exigibles als sistemes d'informació de la Generalitat, en coordinació amb els serveis de la direcció general competent en matèria de seguretat i qualitat.  
d) Donar suport tècnic per a elaborar directrius i requisits tecnològics associats als procediments i la normativa pròpia en matèria judicial.  
e) Distribuir, mantindre i administrar el material informàtic que conforma el lloc de treball, en l'àmbit de l'Administració de justícia, en col·laboració amb el servei de la direcció general competent en atenció a l'usuari de les TIC i el seu lloc de treball.  
f) Qualsevol altra funció de finalitat anàloga que se li encomane.  
  
3. Servei d'Informàtica en l'Àmbit Economicofinancer, que té atribuïdes les següents funcions en el seu àmbit competencial:  
a) Definir i gestionar el catàleg d'aplicacions d'ús específic en els àmbits de comptabilitat, tresoreria, pressupostos, patrimoni, Central de Compres i Junta Superior de Contractació, així com qualsevol altre sistema corporatiu que puga necessitar-se per a l'activitat pròpia de les matèries d'hisenda en l'àmbit econòmic financer.  
b) Desenvolupar, implantar i mantindre les aplicacions del catàleg esmentat anteriorment, i possibilitar la integració amb aquestes d'altres sistemes d'informació de la Generalitat.  
  
c) Implantar les mesures necessàries per a garantir la seguretat, la qualitat i la interoperabilitat exigibles als sistemes d'informació de la Generalitat, en coordinació amb els serveis de la direcció general competent en matèria de seguretat i qualitat.  
d) Proporcionar el suport tècnic per a elaborar directrius i requisits tecnològics associats als procediments i la normativa pròpia en matèria d'hisenda, així com assistència tècnica a totes les entitats del sector públic administratiu que sol·liciten usar els sistemes d'informació en matèria de gestió pressupostària i, en el marc dels compromisos i les obligacions assumits en la Llei orgànica, d'estabilitat pressupostària i sostenibilitat financera, sempre que aquests sistemes d'informació cobrisquen les necessitats requerides per a la seua gestió.  
  
e) Qualsevol altra funció de finalitat anàloga que se li encomane.  
  
4. Servei d'Informàtica en l'Àmbit de Nòmines i Fons Europeus, que té atribuïdes les següents funcions en el seu àmbit competencial:  
  
a) Definir i gestionar el catàleg d'aplicacions d'ús específic en els àmbits de gestió de la nòmina i gestió de fons europeus de la Generalitat, així com qualsevol altre sistema corporatiu que puga necessitar-se per a l'activitat pròpia de les matèries d'hisenda, llevat de les de l'àmbit econòmic financer.  
b) Desenvolupar, implantar i mantindre les aplicacions del catàleg esmentat anteriorment, i possibilitar la integració amb aquestes d'altres sistemes d'informació de la Generalitat.  
  
c) Implantar les mesures necessàries per a garantir la seguretat, la qualitat i la interoperabilitat exigibles als sistemes d'informació de la Generalitat, en coordinació amb els serveis de la direcció general competent en matèria de seguretat i qualitat.  
d) Proporcionar el suport tècnic per a elaborar directrius i requisits tecnològics associats als procediments i la normativa pròpia en matèria d'hisenda, així com assistència tècnica a totes les entitats del sector públic administratiu que sol·liciten usar els sistemes d'informació en matèria de gestió pressupostària i, en el marc dels compromisos i les obligacions assumits en la Llei orgànica d'estabilitat pressupostària i sostenibilitat financera, sempre que aquests sistemes d'informació cobrisquen les necessitats requerides per a la seua gestió.  
  
e) Qualsevol altra funció de finalitat anàloga que se li encomane.  
  
  
Article 27. Subdirecció General d'Informàtica per a Educació i Innovació  
A la Subdirecció General d'Informàtica per a Educació i Innovació, li correspon assessorar la persona titular de la Direcció General de Tecnologies de la Informació i les Comunicacions, i donar-li suport i assistència tècnica. Així mateix, li correspon planificar, dirigir, controlar, coordinar i supervisar l'activitat dels serveis que en depenen que s'indiquen a continuació:  
1. Servei d'Informàtica per a la Gestió Educativa, que té atribuïdes les següents funcions en el seu àmbit competencial:  
a) Definir i gestionar el catàleg d'aplicacions d'ús específic en l'àmbit de la conselleria competent en matèria d'educació.  
b) Dirigir, desenvolupar i mantindre les aplicacions que es detallen en aquest catàleg, i donar-los suport, tret de les atribuïdes al Servei d'Informàtica per als Centres Educatius.  
c) Dur a terme el disseny, el manteniment i el suport de les solucions de TIC que faciliten l'accés per mitjans electrònics de la ciutadania a la informació i al procediment administratiu, i per a la gestió electrònica dels procediments, en l'àmbit del catàleg d'aplicacions de l'apartat a, en coordinació amb els serveis de la direcció general competent en matèria d'administració electrònica.  
d) Implantar les mesures necessàries per a garantir la seguretat, la qualitat i la interoperabilitat exigibles als sistemes d'informació de la Generalitat, en coordinació amb els serveis de la direcció general competent en matèria de seguretat i qualitat, en l'àmbit d'activitat pròpia d'aquest servei.  
e) Qualsevol altra funció de finalitat anàloga que se li encomane.  
  
2. Servei d'Informàtica per als Centres Educatius, que té atribuïdes les següents funcions en el seu àmbit competencial:  
a) Difondre, implantar i aplicar les tecnologies de la informació i les comunicacions en l'àmbit dels centres educatius.  
b) Gestionar, distribuir, mantindre i administrar el material informàtic, tant en l'àmbit de maquinari com de programari, utilitzat en els centres educatius de titularitat de la Generalitat, en coordinació amb el Servei de Gestió del Lloc de Treball.  
c) Determinar, sota les directrius de la secretaria autonòmica competent en matèria d'educació, els criteris de selecció i distribució del material informàtic, tant en l'àmbit de maquinari com de programari, utilitzat en els centres educatius de titularitat de la Generalitat.  
  
d) Dirigir, desenvolupar i mantindre les aplicacions atribuïdes al Servei d'Informàtica per als Centres Educatius del catàleg d'ús específic en l'àmbit de la Conselleria competent en matèria d'Educació, i donar-los suport.  
e) Dirigir, desenvolupar i mantindre les aplicacions d'ús didàctic o específic per als centres educatius, i donar-los suport.  
f) Implantar les mesures necessàries per a garantir la seguretat, la qualitat i la interoperabilitat exigibles als sistemes d'informació de la Generalitat, en coordinació amb els serveis de la direcció general competent en seguretat i qualitat, en l'àmbit d'activitat pròpia d'aquest servei.  
g) Elaborar estudis tècnics, anàlisis prospectives, informes i propostes en matèria de tecnologies de la informació aplicades a l'educació.  
  
h) Definir i planificar la implementació de les infraestructures i les xarxes de telecomunicacions i accés a internet en l'àmbit dels centres educatius, així com gestionar i supervisar-ne el manteniment i l'explotació en coordinació amb els serveis de la direcció general competent en matèria de comunicacions.  
i) Supervisar i promoure la utilització correcta de les infraestructures i les xarxes de telecomunicacions i accés a internet en l'àmbit dels centres educatius, mitjançant criteris d'ús i recomanacions, en col·laboració amb els serveis de la direcció general competent en matèria de comunicacions.  
j) Qualsevol altra funció de finalitat anàloga que se li encomane.  
  
3. Servei d'Informàtica per a Innovació, Universitat, Cultura i Esport, que té atribuïdes les següents funcions en el seu àmbit competencial:  
a) Definir i gestionar el catàleg d'aplicacions d'ús específic en l'àmbit de la conselleria o conselleries competents en matèria d'universitat, innovació, cultura i esport.  
b) Planificar, dissenyar, implantar i mantindre les aplicacions informàtiques d'ús específic en aquest àmbit competencial. En aquest àmbit s'inclouen les d'innovació, la regulació universitària, la gestió i la promoció del valencià, la gestió d'ajudes i subvencions públiques en aquests àmbits educatiu, cultural i esportiu, i la gestió del patrimoni cultural, bibliotecari i arxivístic i de la promoció i el foment de l'esport.  
c) Dur a terme el disseny, el manteniment i el suport de les solucions de TIC que faciliten l'accés per mitjans electrònics de la ciutadania a la informació i al procediment administratiu, i per a la gestió electrònica dels procediments, en l'àmbit del catàleg d'aplicacions de l'apartat a, en coordinació amb els serveis de la direcció general competent en matèria d'administració electrònica.  
d) Implantar les mesures necessàries per a garantir la seguretat, la qualitat i la interoperabilitat exigibles als sistemes d'informació de la Generalitat, en coordinació amb els serveis de la direcció general competent en matèria de seguretat i qualitat.  
e) Gestionar la relació de la DGTIC amb els òrgans de la Generalitat en l'àmbit de la conselleria o conselleries competents en la matèria als quals ofereix productes i serveis de tecnologies de la informació i les comunicacions.  
f) Qualsevol altra funció de finalitat anàloga que se li encomane.  
  
  
Article 28. Subdirecció General de Ciberseguretat  
A la Subdirecció General de Ciberseguretat, li correspon assessorar i donar suport i assistència tècnica a la persona titular de la Direcció General de Tecnologies de la Informació i les Comunicacions. Així mateix, li correspon planificar, dirigir, controlar, coordinar i supervisar l'activitat dels serveis que en depenen que s'indiquen a continuació:  
  
1. Servei de Ciberseguretat Corporativa, que té atribuïdes aquestes funcions:   
a) Gestionar i dirigir la seguretat de les tecnologies de la informació i les comunicacions de la DGTIC.  
b) Elaborar i revisar la política i l'organització de la seguretat de la informació, així com la normativa de desenvolupament.   
c) Elaborar i aprovar les directrius per a considerar la seguretat de la informació durant tot el cicle de vida dels actius i els processos.   
d) Definir les mesures i els controls necessaris per a mantindre els nivells de seguretat requerits en els projectes de la DGTIC.  
e) Verificar el compliment dels criteris d'acceptació en matèria de seguretat abans de posar en servei els sistemes.   
f) Definir mesures i controls establits en la normativa de protecció de dades i de l'Esquema Nacional de Seguretat, així com fer les auditories tècniques de seguretat exigibles segons la normativa vigent.   
  
g) Fer l'anàlisi de riscos TIC dels sistemes d'informació, proposar salvaguardes i validar els plans de continuïtat de les instal·lacions, les xarxes, els sistemes i els equips físics i de tecnologia de la informació sobre les quals descansa el funcionament dels serveis essencials.   
  
h) Promoure la formació i la conscienciació en matèria de seguretat de la informació a través de l'IVAP y del Centre de Seguretat TIC de la Comunitat Valenciana (d'ara endavant CSIRT-CV) per al personal al servei de l'Administració de la Generalitat.   
i) Dur a terme la direcció operativa de les unitats i els serveis del CSIRT-CV en l'àmbit de les seues competències.  
j) Qualsevol altra funció de finalitat anàloga que se li encomane.  
  
2. Servei de Confiança Digital, que té atribuïdes aquestes funcions:  
  
a) Gestionar i dirigir les accions de seguretat TIC dirigides a la societat valenciana: ciutadania, empreses, sector públic instrumental i administracions públiques en l'àmbit de la Comunitat Valenciana.  
b) Desenvolupar estratègies d'impuls i suport de la millora contínua de la ciberseguretat TI en empreses, sector públic instrumental i administracions locals.   
c) Donar suport a les entitats locals i al sector públic instrumental en la millora contínua de la ciberseguretat mitjançant la implantació de l'Esquema Nacional de Seguretat i la millora de la prevenció, la detecció i la resposta a ciberincidents.  
d) Generar una cultura de ciberseguretat a la Comunitat Valenciana mitjançant el desenvolupament de plans de formació i conscienciació per als diferents col·lectius de la societat valenciana.  
e) Dur a terme la direcció operativa de les unitats i els serveis del CSIRT-CV en l'àmbit de les seues competències.  
f) Planificar i supervisar les activitats de la societat mercantil de la Generalitat Infraestructures i Serveis de Telecomunicacions i Certificació SAU ISTEC en l'àmbit de la confiança electrònica i la certificació.  
g) Qualsevol altra funció de finalitat anàloga que se li encomane.  
  
3. Servei de Ciberseguretat Industrial, que té atribuïdes aquestes funcions:  
a) Gestionar i dirigir les accions de seguretat industrial dirigides a la societat valenciana: ciutadania, empreses, sector públic instrumental i administracions públiques en l'àmbit de la Comunitat Valenciana.  
  
b) Dirigir l'operatiu del Pol de Ciberseguretat Industrial de la Comunitat Valenciana.   
c) Desenvolupar l'estratègia de ciberseguretat industrial valenciana.  
d) Coordinar les activitats de ciberseguretat industrial dels diferents sectors industrials a la Comunitat Valenciana.   
e) Desenvolupar estratègies d'impuls i suport de la millora contínua de la ciberseguretat industrial en els diferents àmbits i sectors de la Comunitat Valenciana.  
f) Gestionar ajudes a la millora de la ciberseguretat de les empreses de la Comunitat Valenciana.  
g) Promoure la generació d'un ecosistema valencià de ciberseguretat com a dinamitzador de l'activitat econòmica relacionada amb l'aplicació de la ciberseguretat a la Comunitat Valenciana, la tracció d'empreses especialitzades i la generació de coneixement.  
h) Dur a terme la direcció operativa de les unitats i els serveis del Centre de Seguretat TIC de la Comunitat Valenciana (CSIRT-CV) en l'àmbit de les seues competències.  
i) Qualsevol altra funció de finalitat anàloga que se li encomane.  
  
  
CAPÍTOL III  
Nivell administratiu de la Intervenció General  
  
Secció única  
Unitats administratives de la Intervenció General i de la Direcció General de la Intervenció  
  
Article 29. Unitats administratives de la Intervenció General i de la Direcció General de la Intervenció  
1. L'estructura orgànica i funcional de la Intervenció General s'ajusta al que es disposa en el Reglament del Cos Superior d'Interventors i Auditors de la Generalitat, aprovat pel Decret 72/2005, de 8 d'abril.  
  
2. Per a complir millor les funcions que té atribuïdes, la Intervenció General s'organitza en viceintervencions generals, intervencions delegades i intervencions delegades adjuntes.  
3. Les viceintervencions generals, sota la dependència directa de la persona titular de la Direcció General de la Intervenció, conformen l'estructura central de la Intervenció General, i són les següents:  
a) Viceintervenció General de Control Financer i Auditories.  
b) Viceintervenció General de Control de Fons Comunitaris i Subvencions.  
c) Viceintervenció General de Comptabilitat.  
d) Viceintervenció General per a l'Administració Sanitària.  
4. Les viceintervencions generals de Control Financer i Auditories, de Control de Fons Comunitaris i Subvencions i de Comptabilitat compten, respectivament, amb un Servei de Control Financer, un Servei de Control de Fons Europeus i un Servei de Coordinació d'Informació Comptable.  
5. La Direcció General de la Intervenció compta amb una Subdirecció General de Coordinació i amb un Servei de Coordinació i Suport Tècnic.  
6. A més de l'estructura central que es regula en els apartats anteriors, la Intervenció General té una intervenció delegada, i sota la seua dependència una o diverses intervencions delegades adjuntes, en els serveis centrals de les conselleries, en els serveis territorials d'Alacant i Castelló de la conselleria amb competències en matèria d'hisenda, i en la Tresoreria de la Generalitat, així com en les unitats administratives i els organismes les característiques i el volum pressupostari dels quals ho facen aconsellable.  
  
  
CAPÍTOL IV  
Nivell administratiu del Jurat Economicoadministratiu  
  
Article 30. Nivell administratiu del Jurat Economicoadministratiu  
1. El Jurat Economicoadministratiu depèn directament de la persona titular de la Conselleria d'Hisenda i Model Econòmic. És l'òrgan administratiu col·legiat que resol les reclamacions economicoadministratives que s'interposen, en matèria de tributs propis, contra els actes administratius tributaris i determinades actuacions dels particulars en matèria tributària susceptibles de reclamació, així com contra les actuacions efectuades per l'Agència Tributària Valenciana que determine la legislació vigent. La seua organització i funcionament s'estableix en el Decret 60/2019, de 12 d'abril, d'organització i funcionament del Jurat Economicoadministratiu.  
2. El Jurat Economicoadministratiu està constituït per la persona titular de la Presidència, una o diverses persones titulars de les vocalies, fins a un màxim de tres, i per la persona titular de la Secretaria, totes amb veu i vot.  
3. Les persones titulars de la presidència i de les vocalies seran nomenades entre el personal funcionari de carrera pertanyent al Cos Superior Tècnic d'Inspectors de Tributs de l'Administració de la Generalitat. La Presidència del Jurat Economicoadministratiu té rang de subdirecció general i les vocalies, de direcció de servei.  
  
  
Capítol V  
Nivell administratiu de la Sotssecretaria  
  
Article 31. Unitats administratives de la Sotssecretaria  
Directament de la Sotssecretaria depenen:  
1. La Secretaria General Administrativa, que compta amb els serveis següents:  
a) Servei de Contractació  
b) Servei d'Assumptes Generals  
c) Servei de Gestió Econòmica i Pressupostos  
d) Servei de Personal  
e) Servei de Coordinació i Suport Tècnic  
2. La Subdirecció General del Gabinet Tècnic, que compta amb els serveis següents:  
a) Servei d'Informes i Activitat Parlamentària  
b) Servei de Documentació, Publicacions i Estadística Departamental  
3. La Subdirecció General de la Junta Superior de Contractació Administrativa de la Generalitat Valenciana, que compta amb els següents serveis:  
a) Servei de Registre de Contractes  
b) Servei de Classificació i Inscripció d'Empreses  
4. La Subdirecció General de la Central de Compres de la Generalitat Valenciana, que compta amb els següents serveis:  
a) Servei de compra centralitzada de subministraments  
b) Servei de compra centralitzada de serveis  
  
Article 32. Secretaria General Administrativa  
A la Secretaria General Administrativa, com a màxim òrgan del nivell administratiu, li corresponen les funcions de:  
1. Donar suport a la persona titular de la Sotssecretaria de conformitat amb l'article 73 de la Llei 5/1983, de 30 de desembre, del Consell i, als efectes establits en l'art. 17.3 del Decret 171/2020 per a l'oficina de supervisió de projectes, sol·licitar l'assistència necessària.  
2. Exercir la presidència de la Comissió de Transparència, de conformitat amb el que es preveu en l'article 68 del Decret 105/2017, de 28 de juliol, del Consell, de desplegament de la Llei 2/2015, de 2 d'abril, de la Generalitat, en matèria de transparència i de regulació del Consell de Transparència, Accés a la Informació Pública i Bon Govern.  
3. Planificar, dirigir, controlar, coordinar i supervisar l'activitat dels serveis sota la seua dependència que s'indiquen a continuació:  
3.1. Servei de Contractació, al qual correspon exercir aquestes funcions:  
a) Analitzar, dissenyar, determinar i ordenar els criteris en relació amb les contractacions.  
b) Estudiar, preparar i formalitzar els expedients de contractació, i fer-ne el seguiment, excepte els contractes menors assignats al Servei d'Assumptes Generals.  
c) Tramitar la contractació derivada dels acords marc i cursar les invitacions dels sistemes dinàmics d'adquisició, tots dos formalitzats per la Central de Compres de la Generalitat, excepte els assignats al Servei d'Assumptes Generals.  
d) Elaborar els informes i les propostes en relació amb l'activitat contractual del departament.  
e) Qualsevol altra que li encomane la Secretaria General Administrativa, en relació amb les matèries que li són pròpies.  
3.2. Servei d'Assumptes Generals al qual li correspon l'exercici de les següents funcions:  
a) Tramitar els contractes menors proposats per la Sotssecretaria.  
b) Tramitar la contractació derivada dels acords marc i cursar les invitacions dels sistemes dinàmics d'adquisició, tots dos formalitzats per la Central de Compres de la Generalitat, que siguen proposades per la Sotssecretaria.  
c) Organitzar i coordinar el personal subaltern i els auxiliars de serveis comprenent la gestió del servei de valises i la gestió i les relacions amb el servei de Correus.  
d) Gestionar, controlar i supervisar els serveis generals i les dependències comunes, així com el règim interior i el manteniment d'instal·lacions de la Conselleria.  
e) Dur a terme la planificació horària, l'organització, la coordinació i l'assignació de serveis que ha d'executar el personal conductor adscrit a la Sotssecretaria.  
f) Qualsevol altra que li encomane la Secretaria General Administrativa, en relació amb les matèries que li són pròpies.  
3.3. Servei de Gestió Econòmica i Pressupostos, al qual correspon exercir aquestes funcions:  
a) Efectuar el control i el seguiment de l'execució pressupostària i les seues modificacions i la gestió de les despeses i els ingressos, excepte els encomanats al Servei de Gestió Econòmica del Patrimoni i del Parc Mòbil de la Subdirecció General de Patrimoni.  
b) Elaborar l'avantprojecte de pressupost de la Conselleria.  
c) Supervisar l'activitat de gestió economicopressupostària.  
d) Gestionar les despeses de personal i la tramitació de les incidències de nòmina.  
e) Coordinar les diferents caixes pagadores de la Conselleria i fer-ne el seguiment, així com comptabilitzar els comptes justificats dels fons de caixa fixa gestionats pels centres directius de la Conselleria.  
  
f) Coordinar i elaborar la informació econòmica que sol·liciten la Sindicatura de Comptes, la Intervenció General o altres òrgans superiors.  
g) Dur a terme totes les actuacions econòmiques relatives als arrendaments de béns immobles destinats a dependències pròpies de la Conselleria.  
h) Tramitar i efectuar les gestions encaminades a complir degudament l'execució de sentències i altres resolucions judicials, les decisions de les quals condemnen la Conselleria a pagar una quantitat líquida.  
i) Qualsevol altra que li encomane la Secretaria General Administrativa, en relació amb les matèries que li són pròpies.  
3.4. Servei de Personal, al qual correspon exercir aquestes funcions:  
  
a) Gestionar el personal de la Conselleria.  
b) Elaborar propostes de modificació que afecten les relacions de llocs de treball.  
c) Vetlar pel compliment de la normativa en matèria de personal.  
d) Tramitar les vacances, les llicències, els permisos i exercir el control horari.  
e) Tramitar els recursos en matèria de personal i procediments disciplinaris.  
f) Custodiar i mantindre els expedients de personal.  
g) Registre general i informació al públic.  
h) Qualsevol altra que li encomane la Secretaria General Administrativa, en relació amb les matèries que li són pròpies.  
3.5. Servei de Coordinació i Suport Tècnic, al qual correspon exercir aquestes funcions:  
a) Elaborar estudis i propostes sobre la modificació de la normativa vigent, així com elaborar els projectes normatius competència de la Sotssecretaria.  
b) Coordinar i proposar la millora i la racionalització dels procediments i els processos administratius i de normalització de documentació administrativa, en col·laboració amb la resta d'unitats del departament.  
  
c) Assistir tècnicament els centres directius en la preparació de convocatòries de subvencions, així com per a implantar procediments de gestió.  
d) Coordinar i impulsar la tramitació de les convocatòries de subvencions i ajudes.  
e) Coordinar, supervisar i impulsar la tramitació dels convenis de col·laboració que haja de subscriure el departament.  
f) Elaborar informes dels textos normatius provinents d'altres conselleries.  
g) Tramitar les sol·licituds d'informació, els suggeriments i les queixes que afecten matèries pròpies.  
h) Elaborar els informes tecnicojurídics relatius a l'activitat competencial de la Conselleria.  
i) Tramitar els procediments de responsabilitat patrimonial.  
j) Coordinar i vetlar pel compliment, en l'àmbit de la Conselleria, de la normativa en matèria de protecció de dades i de les mesures de seguretat aplicades sobre els tractaments, sense perjudici de les funcions del delegat o delegada de protecció de dades i de l'òrgan competent en matèria de tecnologies de la informació i les comunicacions.  
  
k) Exercir com a unitat de transparència, exercint les funcions que preveu l'article 67 del Decret 105/2017, de 28 de juliol, del Consell, de desenvolupament de la Llei 2/2015, de 2 d'abril de la Generalitat, en matèria de transparència i de regulació del Consell de Transparència, Accés a la Informació Pública i Bon Govern, responsable de la Unitat de Transparència.  
l) Qualsevol altra funció de finalitat anàloga que se li encomane.  
  
  
Article 33. Subdirecció General del Gabinet Tècnic  
La Subdirecció General del Gabinet Tècnic, dependent funcionalment de la persona titular de la Conselleria i orgànicament de la Sotssecretària, exercirà, en l'àmbit de la Conselleria d'Hisenda i Model Econòmic com a unitat d'igualtat, amb les funcions que estableix l'Acord del Consell, de 28 d'agost de 2015, per a la implantació de les Unitats d'Igualtat.  
A fi d'aconseguir un funcionament adequat i la millor difusió de les seues accions, es podran incloure en la seua composició, al costat dels propis, representants d'altres òrgans superiors i directius de la Conselleria d'Hisenda i Model Econòmic.  
Així mateix, a la Subdirecció General del Gabinet Tècnic, li correspon planificar, dirigir, controlar, coordinar i supervisar les unitats següents:  
1. Servei d'Informes i Activitat Parlamentària, al qual corresponen les funcions següents:  
a) Assessorar, conformement a criteris de competència tècnica i des d'una perspectiva pluridisciplinària, la persona titular del departament; elaborar i analitzar la informació i la documentació sobre les matèries pròpies de la Conselleria; preparar els informes, els estudis tècnics i les memòries necessàries, i proposar i tramitar les actuacions de la Conselleria relacionades amb l'activitat parlamentària.  
b) Fer el control i el seguiment dels informes que, mensualment i trimestralment, s'han de remetre a les Corts Valencianes en compliment del que es disposa en la Llei 1/2015, i en les lleis de pressupostos.  
c) Preparar i informar els assumptes que s'hagen d'elevar al Consell i a la Comissió de Secretaries Autonòmiques i Sotssecretaries, el trasllat dels seus acords i la custòdia de les certificacions d'aquests.  
  
d) Preparar i tramitar els nomenaments de les persones que, en representació de la Conselleria d'Hisenda i Model Econòmic, han de formar part dels òrgans d'administració de les empreses públiques i les institucions i les comissions dependents de la Generalitat.  
e) Coordinar i tramitar els projectes normatius i els recursos administratius la resolució dels quals corresponga a la persona titular de la Conselleria d'Hisenda i Model Econòmic.  
2. Servei de Documentació, Publicacions i Estadística Departamental, al qual corresponen aquestes funcions:  
a) Gestionar les bases de dades documentals d'interés per a la Conselleria, col·laborar en el tractament, l'organització i la recuperació de la documentació rellevant per a desenvolupar les funcions d'assessorament corresponents a la Subdirecció General del Gabinet Tècnic, proposar i elaborar publicacions i estadístiques en matèria de la Conselleria.  
  
b) Tramitar la publicació de normes i actes de la Conselleria en els diaris i els butlletins oficials.  
  
Article 34. Subdirecció General de la Junta Superior de Contractació Administrativa de la Generalitat Valenciana  
A la Subdirecció General de la Junta Superior de contractació Administrativa de la Generalitat Valenciana, li corresponen les funcions que se li atribueixen en la seua normativa reguladora i les disposicions de desplegament a la Secretaria de la Junta.  
S'adscriu a la Sotssecretaria, sota la seua dependència directa, i exercirà aquestes funcions:  
1. Exercir la Secretaria de l'òrgan col·legiat i dels seus òrgans delegats amb totes les funcions descrites en la seua norma de creació i disposicions de desplegament amb aquestes funcions:  
a) Donar suport tècnic i administratiu als òrgans de la junta.  
b) Alçar les actes de les sessions i, en general, exercir les funcions pròpies de les secretaries d'òrgans col·legiats en relació amb el Ple i la Comissió de Classificació i Registres.  
c) Estudiar, elaborar i sotmetre a la consideració del Ple i de la Comissió de Classificació i Registres, a través de la Presidència d'aquests, la relació amb els assumptes i els expedients competència d'aquests.  
d) Tramitar els expedients de classificació i fer les tasques d'anàlisi, gestió i proposta de les classificacions empresarials que ha d'acordar la Comissió de Classificació i Registres.  
e) Tramitar els expedients per a la conservació de la classificació per les empreses classificades; iniciar els expedients de revisió que, si és el cas, siguen procedents, i sotmetre a consideració de la Comissió de Classificació i Registres els acords que resulten pertinents.  
f) Preparar i obtindre informació sobre els assumptes que hagen de conéixer els òrgans de la Junta.  
g) Garantir l'impuls i l'execució dels acords dels òrgans de la Junta.  
  
h) Gestionar el Registre Oficial de Contractes de la Generalitat i practicar les inscripcions i les anotacions en el Registre de Contractistes i Empreses Classificades de la Comunitat Valenciana com a òrgan encarregat del Registre.  
i) Custodiar la documentació corresponent a la totalitat de les funcions encomanades a la Junta Superior de Contractació Administrativa.  
  
j) Elaborar el projecte de memòria anual d'activitats, que haurà de sotmetre's a consideració del Ple de la Junta, per a l'aprovació i dació de compte posterior al Consell de la Generalitat.  
k) Elaborar l'informe preceptiu al qual fa referència l'article 9.7 del Reial decret 55/2017, de 3 de febrer, pel qual es desenvolupa la Llei 2/2015, de 30 de març, de desindexació de l'economia espanyola.  
l) Les funcions que li encomane la presidència de la Junta Superior de Contractació Administrativa i qualsevol altra que assenyale la legislació vigent.  
2. Coordinar la contractació de l'Administració de la Generalitat i el seu sector públic.  
3. Coordinar amb l'Administració de l'Estat i d'altres comunitats autònomes en matèria de contractació del sector públic.  
4. Qualsevol altra funció que corresponga a la Sotssecretaria en matèria de coordinació i seguiment de la contractació de la Generalitat.  
  
Així mateix, li correspon planificar, dirigir, controlar, coordinar i supervisar l'activitat dels serveis sota la seua dependència que s'indiquen a continuació:  
1. Servei de Registre de Contractes, al qual corresponen aquestes funcions:  
a) Millorar i actualitzar el Registre Oficial de Contractes de la Generalitat  
b) Estudiar els actes d'inscripció en el Registre Oficial de Contractes de la Generalitat dels contractes adjudicats o formalitzats pels òrgans de contractació de l'Administració de la Generalitat i el seu sector públic instrumental, que estan compresos dins de l'àmbit d'aplicació de la legislació de contractes del sector públic, així com les seues incidències relatives a modificacions, pròrrogues, variacions de terminis o de preu, el seu import final i extinció, en els termes que preveu aquesta legislació i en les normes de desenvolupament d'aquest decret.  
  
c) Elaborar les estadístiques del Registre Oficial de Contractes de la Generalitat, per al coneixement exacte dels contractes inscrits.  
2. Servei de classificació i inscripció d'empreses, que té atribuïdes aquestes funcions  
a) Millorar i actualitzar el Registre de Contractistes i Empreses Classificades de la Comunitat Valenciana.  
b) Estudiar els expedients de classificació i inscripció d'empreses contractistes i fer les tasques d'anàlisi, gestió i proposta de les classificacions empresarials que ha d'acordar la Comissió de Classificació i Registres.  
c) Gestionar els expedients per a la conservació de la classificació per les empreses classificades; iniciar els expedients de revisió que, si és el cas, siguen procedents, i sotmetre a consideració de la Comissió de Classificació i Registres els acords que resulten pertinents.  
d) Donar suport a la Secretaria de la Junta mitjançant l'estudi de les estructures de costos dels contractes amb dret a revisió de preus.  
  
Article 35. Subdirecció General de la Central de Compres de la Generalitat Valenciana  
La Subdirecció General de la Central de Compres de la Generalitat s'adscriu a la Sotssecretaria sota la seua dependència directa, i exercirà totes les facultats de gestió i suport tècnic a la Central de Compres de la Generalitat, òrgan col·legiat interdepartamental amb competències en matèria de contractació centralitzada, per a les funcions que té encomanades.  
Així mateix, li correspon planificar, controlar, coordinar i supervisar l'activitat dels serveis sota la seua dependència que s'indiquen a continuació:  
1. Servei de Compres Centralitzades de Subministraments, que té atribuïdes les funcions assenyalades en els apartats següents respecte dels contractes, els acords marc i els sistemes dinàmics d'adquisició relatius a subministraments d'adquisició centralitzada:  
a) Racionalitzar la contractació de béns i serveis d'ús comú, tret dels sanitaris, conformement a les funcions i les atribucions de la seua norma de creació.  
b) Tramitar els expedients de contractació centralitzada de subministraments per a l'Administració de la Generalitat, i els ens del seu sector públic instrumental.  
c) Elaborar els plecs de clàusules administratives particulars i els plecs de prescripcions tècniques que han de regir la contractació, sense perjudici que se sol·licite un informe i suport tècnic als òrgans especialitzats en funció dels béns que calga adquirir.  
d) Confeccionar, publicar i mantindre els catàlegs electrònics d'adquisició centralitzada que, si és el cas, s'elaboren.  
e) Atendre les peticions cursades per les unitats i gestionar la imputació de les despeses segons corresponga.  
f) Informar les propostes de declaració o modificació dels subministraments de contractació centralitzada, així com modificar les ja declarades.  
g) Qualsevol altra funció que li encomane la persona titular de la Sotssecretaria i qualsevol altra que assenyale la legislació vigent, en relació amb la contractació centralitzada.  
2. Servei de Compres Centralitzades d'Obres i Serveis, que té atribuïdes totes les funcions assenyalades en els apartats següents respecte dels contractes, els acords marc i els sistemes dinàmics d'adquisició relatius a obres i serveis:  
a) Racionalitzar la contractació de béns i serveis d'ús comú, tret dels sanitaris, conformement a les funcions i les atribucions de la seua norma de creació.  
b) Tramitar els expedients de contractació centralitzada d'obres i serveis per a l'Administració de la Generalitat, i els ens del seu sector públic instrumental  
c) Elaborar els plecs de clàusules administratives particulars i els plecs de prescripcions tècniques que han de regir la contractació, sense perjudici que se sol·licite un informe i suport tècnic als òrgans especialitzats en funció de les obres i els serveis que calga adquirir.  
d) Confeccionar, publicar i mantindre els catàlegs electrònics d'adquisició centralitzada que, si és el cas, s'elaboren.  
e) Atendre les peticions cursades per les unitats i gestionar la imputació de les despeses segons corresponga.  
f) Informar les propostes de declaració o modificació de les obres i els serveis de contractació centralitzada, així com modificar les ja declarades.  
g) Qualsevol altra funció que li encomane la persona titular de la Sotssecretaria i qualsevol altra que assenyale la legislació vigent, en relació amb la contractació centralitzada.  
  
  
TÍTOL III  
Serveis Territorials de la Conselleria d'Hisenda   
i Model Econòmic  
  
Article 36. Organització territorial de la Conselleria  
1. Territorialment, la Conselleria d'Hisenda i Model Econòmic s'organitza en serveis centrals i serveis territorials.  
2. Els serveis centrals tenen competència sobre tot el territori de la Comunitat Valenciana.  
3. Els serveis territorials són l'expressió organitzativa del principi de desconcentració que regeix l'activitat administrativa de la Conselleria, i depenen orgànicament de la Sotssecretaria i funcionalment d'aquesta o de cada direcció general, en les matèries de les competències respectives.  
  
Article 37. Serveis territorials  
Els serveis territorials d'àmbit provincial exerceixen les funcions que legalment o reglamentàriament tinguen atribuïdes, i s'estructuren en tres direccions territorials d'Hisenda i Model Econòmic, una per cada província.  
  
Article 38. Direccions territorials  
1. La persona al capdavant de la Direcció Territorial d'Hisenda i Model Econòmic, amb rang de subdirecció general, exercirà la delegació de l'administració financera de la Generalitat i serà la representant permanent de la Conselleria en el terme de la seua jurisdicció en el seu àmbit competencial. Amb aquest caràcter i representació exercirà la direcció immediata de tots els serveis, els programes i les activitats que en matèria econòmica desenvolupen els diversos òrgans integrats en la direcció territorial, així com les funcions de direcció, coordinació i control d'aquells, i serà l'òrgan regular i normal de relació amb els serveis centrals.  
2. Sense perjudici de les funcions atribuïdes a l'Agència Tributària Valenciana pel seu Estatut, correspondrà a les direccions territorials exercir i procurar el desenvolupament correcte de les competències pròpies de la Conselleria d'Hisenda i Model Econòmic en l'àmbit territorial i material respectiu, mentre no estiguen atribuïdes específicament a altres òrgans de l'Administració. Per a exercir correctament les seues funcions, tindran atribuïdes les competències que assenyalen les normes legals i reglamentàries. En particular, tenen aquestes funcions:  
a) Coordinar, controlar i impulsar el funcionament de totes les unitats administratives de la direcció territorial, assumint-ne la direcció immediata.  
b) Coordinar la direcció territorial amb els òrgans centrals de la Conselleria, i, en general, amb qualsevol altre òrgan i institució.  
c) Totes les altres relacionades amb les funcions en matèria d'hisenda i model econòmic no atribuïdes a l'Agència Tributària Valenciana que li encomanen en el seu àmbit territorial els òrgans directius superiors de la Conselleria.  
3. Contra els actes emanats de l'exercici de les funcions atribuïdes a les direccions territorials, per delegació de signatura, podrà interposar-se, si és el cas, els recursos que procedisquen, en funció de l'òrgan delegant, d'acord amb el que es disposa en la Llei 39/2015, d'1 d'octubre, del procediment administratiu comú de les administracions públiques  
4. En les direccions territorials de la Conselleria d'Hisenda i Model Econòmic hi haurà una àrea de joc, i una àrea de la Caixa de Depòsits i Fiances.  
  
Article 39. Secretaries territorials  
De cada direcció territorial depèn una Secretaria Territorial, amb rang de servei, les funcions de la qual són les següents:  
a) Les inherents als assumptes generals de la Direcció Territorial i, en particular, les següents: registre general, personal, horaris i conservació i custòdia de documentació general de la direcció territorial.  
b) En l'àmbit de la direcció territorial, les inherents en matèria de joc i de tresoreria i caixa de depòsit i fiances, excepte les que la normativa específica atribueix com a pròpies de la Direcció Territorial d'Hisenda i Model Econòmic.  
c) Prestar assistència a la direcció territorial i, en general, totes les altres que li encomane aquesta.  
  
Article 40. Règim de substitucions en les direccions territorials  
En cas de vacant, absència o malaltia de les persones titulars de la direcció o de la secretària territorial, del mateix àmbit territorial de la Conselleria d'Hisenda i Model Econòmic, se substituiran entre elles. En absència, vacant o malaltia de totes dues persones, per a la caixa de depòsits i fiances podran ser substituïdes per la persona titular de la subdirecció general de tresoreria, i per a les competències en matèria de joc, per la persona titular de la subdirecció general de joc.  
  
  
DISPOSICIONS ADDICIONALS  
  
Primera. Atribució de funcions de l'extint Servei de Joc o de la Secretaria de l'extinta Comissió Tècnica de Joc  
Les funcions que les normes reguladores de joc atribuïsquen a l'extint Servei de Joc o a la Secretaria de l'extinta Comissió Tècnica de Joc s'entendran atribuïdes a la Subdirecció General de Joc o als serveis en els quals s'estructura, en correspondència amb l'assignació de funcions efectuades en aquest reglament.  
  
Segona. Atribució de funcions del Servei Central de Contractació a la Subdirecció General de la Junta Superior de Contractació Administrativa de la Generalitat Valenciana  
Les referències que en l'article 7.1 del Decret 35/2018, de 23 de març, del Consell, pel qual es regula la Junta Superior de Contractació Administrativa, el Registre Oficial de Contractes de la Generalitat, el Registre de contractistes i empreses classificades de la Comunitat Valenciana i la Central de Compres de la Generalitat i s'adopten mesures respecte de la contractació centralitzada, es fan a la persona titular del Servei Central de Contractació, s'entendran fetes a la persona titular de la Subdirecció General de la Junta Superior de Contractació Administrativa de la Generalitat Valenciana.  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions de rang igual o inferior que s'oposen a la present ordre.  
  
  
DISPOSICIONS FINALS  
  
Primera. Desplegament reglamentari  
Es faculta la persona titular de la Conselleria per a adoptar les disposicions que requerisca el desplegament i l'aplicació d'aquesta ordre.  
  
Segona. Entrada en vigor  
Aquesta ordre entrarà en vigor l'endemà de publicar-se en el Diari Oficial de la Generalitat Valenciana.  
  
València, 4 de maig de 2021  
  
El conseller d'Hisenda i Model Econòmic,  
VICENT SOLER I MARCO


Còpia Permalink ELI